9 ta' Diċembru: San Ġwann Diego Cuauhtlatoatzin

Verżjoni Vidjo:

San Ġwann Diego Cuauhtlatoatzin

Ġesù qabad u qal: "Infaħħrek, Missier, Sid is-sema u l-art, għax inti dawn il-ħwejjeġ ħbejthom lil min għandu l-għerf u d-dehen u wrejthom liċ-ċkejknin.

Iva, Missier, għax lilek hekk għoġbok." –

Ġesù f'Mattew 11:26

SAN ĠWANN DIEGO CUAUHTLATOATZIN

1474 – 1548

Tagħrif:

Ftit nafu dwar dan il-qaddis li San Ġwanni Pawlu II sejjaħlu bħala "l-Indjan sempliċi u umli."

Fil-bidu kien magħruf bħala Cuauhtlatoatzin, li tfisser 'l-ajkla li titkellem.'

L-isem ta' Ġwann Diego hu marbut mal-Madonna ta' Guadalupe, fil-Messiku.

Il-Madonna kienet dehret l-ewwel darba lil Ġwann Diego, fid-9 ta' Diċembru 1531, fuq l-għolja ta' Tepeyac, fejn qaltlu biex jgħid lill-isqof li xtaqet li tinbena knisja għad unur tagħha.

Fl-istorja, wisq magħrufa, ta' dan il-qaddis, insibu li hu ġabar xi ward fil-mantar tiegħu, wara li l-Madonna talbitu jagħmel dan, u dawn inbidlu, fl-immaġini mirakuluża tal-Madonna ta' Guadalupe.

Meta nbena s-Santwarju f'Tepeyac, Ġwann Diego, mar jgħix fil-qrib, fejn beda jgħallem il-katekeżi, waqt li kien ta' xhieda bl-eżempju tajjeb tiegħu.

Huwa ġie kkanonizzat fil-31 ta' Lulju 2000, mill-Papa San Ġwanni Pawlu II, fil-Bażilika ddedikata lill-Madonna ta' Guadalupe.

Il-Papa dakinhar qal li kien persuna sempliċi u umli, li aċċetta l-Kristjaneżmu mingħajr ma ċeda l-identità tiegħu bħala Indjan.

San Ġwann Diego jfakkarna li "L-aħbar it-tajba ta' Ġesù hi għal kulħadd."

Id-Dehriet

Il-Verġni Marija dehret erba' darbiet fl-1531 lil wieħed Indjos, Juan Diego (li kien dikjarat beatu fl-1990), fuq l-għolja Tepeyac, barra mill-belt tal-Messiku, u ordnatlu biex jgħid lill-isqof Zumarraga bix-xewqa tagħha li tinbena knisja għaliha hemmhekk.

Wara xi sentejn, l-isqof għamel dak li kien mitlub, wara li kkonvinċa ruħu li d-dehriet kienu ġenwini meta ra x-xbiha ta' daqs naturali tal-Verġni Marija stampat mirakolużament fuq il-fardal tal-Indjos.

Il-mantell li fih ix-xbieha tal-Madonna għadu ppreservat u hu merfugħ fil-bażilika ta' Sidtna Marija ta' Guadalupe, li għandu storja twila bħala ċentru ta' devozzjoni u pellegrinaġġi fil-Messiku.

Il-Papa Benedittu XIV fl-1754 awtorizza quddiesa u talb għall-Uffiċċju Divin f'ġieħ il-Madonna taħt dan it-titlu biex tkun iċċelebrata fit-12 ta' Diċembru.

Ħatar ukoll lill-Madonna bħala Patruna ta' Spanja l-Ġdida.

Il-Madonna ta' Guadalupe kienet iddikjarata Patruna tal-Amerika Latina minn Piju X fl-1910 u Patruna taż-żewġ Ameriki minn Piju XII fl-1945.

Ħsieb

Dan hu kliem Papa Franġisku meta kien fil-Belt tal-Messiku fis-Santwarju tal-Madonna f'Guadalupe nhar is-Sibt 13 ta' Frar, 2016:

"Aħna jista' jiġrilna dak li ġara lil Juan Diego, li nħarsu lejn l-Omm tagħna mil-lenti tat-tbatijiet tagħna, tal-biżgħat tagħna, id-disperazzjoni, in-niket, u ngħidulha: 'X'nista' nagħtik jien jekk m'iniex persuna mgħallma?.'

Inħarsu lejn l-Omm tagħna b'għajnejn li jgħidulha: 'Huma ħafna s-sitwazzjonijiet li jixorbulek saħħtek kollha, li jġagħluna nħossu li m'hemmx lok għat-tama, għall-bidla, għat-trasformazzjoni.'

Għalhekk nemmen li l-lum jagħmlilna tajjeb xi ftit tas-silenzju, u noqogħdu nħarsu lejn ix-xbieha tal-Madonna ta' Guadalupe, inħarsu ħafna lejha bil-kalma, u ntennulha l-kelmiet ta' dak l-iben l-ieħor li kien iħobbha ħafna:

'Sempliċement inħares lejk – ja Omm –,

inżomm biss ħarsti fuqek;

inħares lejk kollok kemm int bla ngħidlek xejn,

u ngħidlek kollox, bla kliem u bil-qima.

Iċċaqlaq xejn l-arja ta' quddiemek;

bennen biss is-solitudni misruqa tiegħi

fl-għajnejn maħbuba tiegħek ta' Omm

u fil-bejta ta' l-art safja tiegħek.

Is-sigħat jiġru; imħarrka, u storbjużi

l-boloh bejn snienhom jomogħdu

ż-żibel tal-ħajja u tal-mewt.

Inħares lejk, ja Omm; u biżżejjed nikkontemplak,

b'qalb imsikkta mill-ħlewwa tiegħek,

fis-skiet tiegħek safi bħall-ġilji.'

(Innu liturġiku).

U fis-skiet, nibqgħu nikkontemplawha, u nħossuha għal darb'oħra ttennilna:

'X'għandek, ibni, l-iċken fost kollha?

X'qed inikket lil qalbek?'

(ara Nican Mopohua, 107, 118).

'Forsi m'hawnx jien ħdejk, jien li għandi l-ġieħ li nkun ommok?'

Hi tgħidilna li għandha 'il-ġieħ' li tkun ommna.

Dan jimliena biċ-ċertezza li d-dmugħ ta' dawk li qed ibatu m'huwiex għalxejn.

Hu talba siekta li titla' sas-sema u li f'Marija dejjem sa ssib post taħt il-mant tagħha.

Fiha u magħha, Alla jsir ħuna u sieħeb tagħna fit-triq, jerfa' magħna s-slaleb biex ma jħalliniex nitgħattnu taħt l-uġigħ tagħna.

'Forsi m'iniex ommok jien?

M'iniex hawn ħdejk?

Tħallix l-uġigħ tiegħek ikaxkrek miegħu, tħallix in-niket tiegħek jirbħek,'

tgħidilna.

Il-lum terġa' lura għandna mill-ġdid biex tibgħatna, bħal Juanito; il-lum mill-ġdid reġgħet hawn biex ittennilna: kun int il-messaġġier tiegħi, kun l-istedina tiegħi għall-bini ta' tant santwarji ġodda, għat-tisħib ta' tant ħajjiet, għall-ixxuttar ta' tant dmugħ.

Biżżejjed timxi fit-toroq ta' fejn toqgħod, tal-komunità tiegħek, tal-parroċċa tiegħek bħala messaġġier tiegħi, messaġġiera tiegħi; ibni santwarji ġodda billi taqsam il-ferħ tiegħek għax taf li m'aħniex waħidna, li hi tinsab magħna.

Kun il-messaġġier tiegħi – qed tgħidilna – billi tagħti x'jieklu lill-imġewħa, x'jixorbu lill-għatxana, kenn lil min hu fil-bżonn, ħwejjeġ lil min hu għarwien u żur lill-morda.

Aqbeż għall-ħabsi, tħallihx waħdu, aħfer lil min għamillek id-deni, farraġ lill-imnikket, stabar bl-oħrajn u, fuq kollox, tkarrab u itlob lil Alla tagħna.

U fis-skiet ngħidulha dak li nħossu tiela' minn ġo qalbna.

'Forsi m'iniex ommok jien?

Jewwilla mhux hawn ninsab, miegħek?,'

qed tgħidilna mill-ġdid Marija.

Mur ibni s-santwarju tiegħi, għinni ħa rrodd il-ħajja lil uliedi, ħutek."

Talba

O Madonna ta' Guadalupe, Warda Mistika, interċedi għall-Knisja Mqaddsa, ipproteġi lill-Papa, għin lil dawk kollha li jirrikorru għandek fi ħtiġijiethom, u itlob lil Ibnek għalina biex jagħtina li nibqgħu qawwija fil-fidi, mimlija bit-tama f'nofs il-qrusa tal-ħajja, imħeġġa fil-karità, u l-grazzja li nipperseveraw sal-aħħar f'ħajja qaddisa.

Ammen.

English Version:

Alternative Reading:

Vatican Biography:

Wikipedia:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif dwar il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64edea0586', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


7 ta' Diċembru: San Ambroġ

Verżjoni Vidjo:

San Ambroġ

"Waqt li ma kontx nimpressjona ruħi mill-essenza ta' tagħlimu, tqanqalt mill-ħlewwa ta' kliemu." –

Dan il-kliem dwar San Ambroġ, qalu Santu Wistin għal meta kien għadu eretiku.

SAN AMBROĠ

Isqof u Duttur tal-Knisja

340? – 397

Tagħrif:

San Ambroġ twieled fi Treviri, il-Ġermanja, minn familja aristokratika Rumana, fis-sena 340 jew ta' qabilha.

Wara l-mewt ta' missieru, ommu mat-tlett itfal li kellha, reġgħet lura f'Ruma.

Ambroġ li kien l-iżgħar, kien għadu żgħir.

San Ambroġ irċieva edukazzjoni tajba mingħand ommu u mingħand oħtu Santa Marċellina, studja l-Grieg, sar poeta u oratur tajjeb.

Meta kellu madwar 28 sena sar avukat fejn kiseb isem kbir.

L-Imperatur Valentinjanu għaraf l-abiltà tiegħu u ħatru Gvernatur tal- Ligurja u Emilja, fis-sena 372.

Fis-sena 374, l-Isqof ta' Milan, li kien Arjan, miet.

Biex jagħżlu suċċessur tiegħu l-Insara li kienu maqsumin f'Kattoliċi u Arjani, ma setgħux jiftiehmu bejniethom lil min jagħżlu.

Biex iġib il-paċi, Ambroġ mar il-knisja biex jindirizza l-ġemgħa.

Waqt li kien qed jitkellem, xi ħadd għajjat: "Ambroġ Isqof."

F'daqqa waħda, kulħadd, Kattoliċi u Arjani bdew jgħajtu l-istess.

Ambroġ li lanqas biss kien għadu tgħammed, irrifjuta, iżda b'insistenza qawwija mill-Imperatur, kellu jaċċetta u fi żmien qasir ġie mgħammed u kkonsagrat Isqof ta' Milan, fis-7 ta' Diċembru 374, meta kellu mal-35 sena.

San Ambroġ qeda dan il-ministeru tiegħu b'reqqa tal-għaġeb, l-aktar bl-imħabba li wera lejn kulħadd.

Kien ukoll difensur kbir tal-Knisja u t-tagħlim tagħha.

Bil-kitba u bl-għemil ħadha bil-qawwa kollha kontra l-Arjani biex iħares il-Fidi.

Kien Isqof tassew kuraġġuż u qaddis, għex ħajja sempliċi u fl-istess ħin awstera.

Kien jikkonverti lil ħafna nies tant li permezz tiegħu ftit li xejn kienu baqgħu Arjani fid-Djoċesi tiegħu.

L-ikbar konverżjoni kienet dik ta' Santu Wistin fis-sena 387.

Meta l-Imperatur Valentinjanu ried jindaħal fl-affarijiet tal-Knisja, l-Isqof Ambroġ ipproklama: "L-Imperatur huwa fil-Knisja, mhux fuqha."

Kien l-ewwel fost il-Padri tal-Knisja li uża l-Latin b'tali effett li sar l-ilsien uffiċjali tal-Knisja tal-Punent.

Miet nhar Sibt il-Għid, 4 ta' April 397, fil-għomor ta' madwar 57 sena.

Ħsieb

Dan li ġej huwa Qari mill-Ittri tal-isqof San Ambroġ:

"Int ħadt fuqek id-dmir ta' qassis, inxtħett bilqiegħda fil-poppa tal-Knisja, u qiegħed trieġi d-dgħajsa fuq il-mewġ.

Żomm sewwa t-tmun tal-fidi, biex il-ħalel kbar ta' din id-dinja ma jkollhomx ħila jħawduk.

Tassew li l-baħar kbir u miftuħ, iżda xejn la tibża', għax hu fuq l-ibħra waqqafha, u fuq ix-xmajjar fis-sod qegħidha.

Għalhekk, fost it-taqlib ta' din id-dinja, il-Knisja tal-Mulej mhux bix-xejn tibqa' fis-sod: hija mibnija fuq il-blata tal-appostli u fuq dawn is-sisien qawwija tieqaf kontra l-ħalel tal-baħar imqalleb.

Il-mewġ jitla' għaliha, imma hi xejn ma titheżheż; u għalkemm sikwit l-elementi ta' din id-dinja jaħbtu fuqha bi ħsejjes kbar, hija għandha port tassew żgur ta' salvazzjoni biex fih tilqa' lill-imħabbtin.

Iżda barra milli hi dgħajsa miexja f'wiċċ il-baħar, hi wkoll tiġri fix-xmajjar; m'iniex ngħid iżjed għal dawk ix-xmajjar li fuqhom hemm miktub: jgħollu x-xmajjar leħinhom.

Għax hemm xmajjar oħra, ħierġa minn min imur għand Kristu u jixrob u jirċievi l-Ispirtu s-Santu.

Dawn mela huma x-xmajjar li jgħollu leħinhom meta jfuru bil-grazzja spiritwali.

Hemm xmara li tiġri mimlija u ħafifa fil-qaddisin tiegħu, xmara li s-swieqi tagħha jferrħu r-ruħ ta' min hu fl-heda u s-sliem.

Kull min jieħu mill-milja ta' din ix-xmara jgħolli leħnu, kif għamel Ġwanni l-evanġelista, kif għamlu Pietru u Pawlu; u huwa jibda jxandar il-bxara t-tajba ta' Sidna Ġesù, bħalma l-Appostli għollew leħen qawwi u xandru l-evanġelju lid-dinja kollha minn tarf għall-ieħor.

Imtela minn Kristu, ħalli int ukoll issemma' leħnek.

Ħu mill-ilma ta' Kristu, dak l-ilma li jfaħħar lill-Mulej.

Imla l-ilma minn kull fejn jinżel minn ġos-sħab tal-profeti.

Min jiġbor l-ilma tal-muntanji, min itella' jew jieħu l-ilma tal-għejun, huwa wkoll isir qisu sħab li jniżżel ix-xita.

Mela fawwar ħdan ruħek bl-ilma, biex l-art tiegħek ikollha t-tira u tissaqqa mill-għejun it-tajba.

Jekk xi ħadd jaqra ħafna u jifhem, dan jimtela; u, wara li jimtela hu, isaqqi lil ħaddieħor ukoll; għalhekk tgħid l-Iskrittura: 'Jekk is-sħab jimtela, iniżżel ix-xita fuq l-art.'

Ħa jkunu d-diskorsi tiegħek ilma ġieri, ħa jkunu safja u ċari, biex bit-taħbit tajjeb tiegħek ixxerred il-ħlewwa f'widnejn il-bnedmin, u l-grazzja ta' kliemek tħoll il-poplu biex minn rajh jimxi fejn tmexxih int.

Kun ta' dehen kbir fid-diskorsi tiegħek.

Għalhekk Salamun jgħid li xufftejn l-għaref huma l-armi tad-dehen; u xi mkien ieħor iwissik ukoll biex xufftejk ikunu marbuta mal-għaqal, jiġifieri, il-ħwejjeġ li tfisser bi kliemek għandhom ikunu mimlija bid-dawl biex dehnek ikun jiddi, u fit-taħdit u d-diskorsi li tgħid ma jkollokx bżonn min jagħmilha ta' avukat difensur tiegħek; għax kliemek ikun jaf jiddefendi ruħu bil-mezzi tiegħu stess, u ebda kelma minn tiegħek ma toħroġ fil-fieragħ jew bla sens."

U inti kemm tixbhu lil San Ambroġ f'li titkellem bil-ħlewwa wkoll ma' dawk li ma jkunux jaqblu miegħek?

Qatt m'għandna nkellmu lil ħadd bil-herra, imma dejjem bil-ħlewwa.

Talba

O Alla, int għamilt lil San Ambroġ mgħallem tal-fidi kattolika u eżempju ta' qawwa appostolika; ibgħat fil-Knisja tiegħek bnedmin skont qalbek biex imexxuha bil-qawwa u bl-għerf.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar il-qaddis/a huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64edea0f2e', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


5 ta' Diċembru: San Saba

Verżjoni Vidjo:

San Saba

"U meta titolbu, tkunux bħal dawk ta' wiċċ b'ieħor, għax dawk iħobbu joqogħdu jitolbu bilwieqfa fis-sinagogi u f'salib it-toroq, biex jidhru quddiem in-nies.

Tassew, ngħidilkom, li l-ħlas tagħhom ġa ħadtuh.

Iżda int, meta titlob, idħol fil-kamra tiegħek ta' ġewwa, agħlaq il-bieb warajk, u itlob lil Missierek li hu fil-moħbi; u Missierek, li jara dak li hu fil-moħbi, iroddlok hu." –

Ġesù f'Mattew 6:5-6.

SAN SABA

Eremita

439 – 532

Tagħrif:

San Saba huwa wieħed mill-figuri kbar tal-monastiċiżmu tal-Lvant, Huwa twieled fil-Kappadoċja għall-ħabta tas-sena 439.

Fi tfulitu ħarab minn taħt il-ħarsien ta' zijuh u daħal f'monasteru f'Mutalaska, pajjiż twelidu, ħdejn Ċesarea, fit-Turkija.

Ta' 18-il sena mar Ġerusalemm fejn kien taħt id-direzzjoni tar-raħeb San Ewtimju.

Mar miegħu jgħix fid-deżert, qrib il-Baħar Mejjet, minn fejn hu ħa l-formazzjoni spiritwali tiegħu.

Wara l-mewt ta' Ewtimju, Saba għażel li jidħol aktar 'il ġewwa fid-deżert u mar jgħix ġewwa għar fi rdum.

Hu waqqaf komunità ta' dixxipli li nġabru madwaru f'Mar Saba.

Din il-kolonja ta' eremiti fi żmien qasir kellha 150 membru.

F'din il-komunità tiegħu l-irħieb kienu jgħixu maqtugħin minn xulxin għal ħamest ijiem mill-ġimgħa jitolbu u jaħdmu xogħol manwali, u mbagħad jiltaqgħu s-Sibt u l-Ħadd flimkien biex jiċċelebraw l-Ewkaristija.

Il-patrijarka Elija ta' Ġerusalemm talab lil Saba biex jaċċetta l-ordinazzjoni saċerdotali ħalli jkun jista' jservi lill-komunità.

Kien ordnat saċerdot fl-492 u kien ukoll maħtur arkimandrita tal-irħieb kollha tal-Palestina.

Xejn ma kien ħafif dan ix-xogħol billi kien hemm bejniethom qasmiet kbar minħabba l-ereżija monofiżita mibdija minn Ewtike li kienet tiċħad in-natura umana ta' Kristu.

Saba ddefenda bil-qawwa t-tagħlim taż-żewġ naturi fi Kristu kif kien definit fil-Konċilju ta' Kalċedonja.

Minħabba f'hekk il-qaddis ivjaġġa mal-Palestina biex jipprietka kontra l-ereżija u mar ukoll Kostantinopli biex jipprova jikkonvinċi lill-Imperatur Anastasju li kien miġbud lejn l-ereżija.

Darba Saba ma rahiex bi kbira li jitlaq minn udjenza mal-Imperatur Ġustinu f'Kostantinopli għax kien sarlu l-ħin biex jagħmel siegħa talb.

Kien magħruf għall-imħabba tiegħu lejn il-fqar u l-batuti.

Xwejjaħ ta' 90 sena mar għand l-Imperatur Ġustinjanu jinterċedi favur is-Samaritani ribelli u ġabilhom il-maħfra.

San Saba miet fil-5 ta' Diċembru 532 ta' 93 sena, ġa miqjum matul ħajtu bħala qaddis.

L-għadam tiegħu nġarr f'Venezja iżda, fl-1965, il-Papa Pawlu VI bi ftehim mal-Patrijarka ta' Venezja, ta dan il-fdal prezzjuż lill-Patrijarka Ortodoss Grieg ta' Ġerusalemm li tah lill-komunità ta' 15-il raħeb f'Mar Saba.

San Saba hu miqjum bħala wieħed mill-fundaturi tal-monastiċiżmu tal-Lvant.

Ħsieb

San Saba huwa figura ewlenija fil-monastiċiżmu bikri, u l-monasteru li huwa waqqaf, magħruf bħala Mar Saba, għadu jeżisti bħala l-eqdem monasteru abitat fid-dinja.

Bir li kien ħaffer il-qaddis, għadu hemm sal-lum.

Numru ta' qaddisin kbar għexu bħala patrijiet fil-komunitajiet tiegħu għas-snin li segwew.

Imma x'għamel lil dan l-eremità qaddis?

Probabbli li s-sinjal

DO NOT DISTURB

għenu jsib il-qdusija u l-paċi.

Infatti, Saba ma rahiex bi kbira li jitlaq minn udjenza mal-Imperatur Ġustinu f'Kostantinopli għax kien sarlu l-ħin biex jagħmel siegħa talb.

Minn naħa l-oħra, minkejja li t-talb u l-għaqda tiegħu ma' Alla fis-solitudni kienu l-għaxqa ta' qalbu, huwa kien jilqa' bil-qalb lil kull min kien ifittex l-għajnuna jew il-gwida tiegħu, tant li spiċċa jgħix f'komunità.

Infatti kien magħruf għall-imħabba tiegħu lejn il-fqar u l-batuti.

Mhux biss, imma meta ħass il-bżonn li jinterċedi favur is-Samaritani ribelli, minkejja li issa kellu 90 sena, mar għand l-Imperatur Ġustinjanu u rnexxielu jġibilhom il-maħfra.

Ftit minna nixxenqu biex bħal Saba immorru fi grotta fid-deżert, iżda ħafna minna kultant jirreżistu għad-domanda tal-oħrajn fuq il-ħin li jkollna għad-diżpożizzjoni tagħna.

Saba fehem dan.

Meta fl-aħħar kiseb is-solitudni li għalih kien ħerqan, komunità immedjatament bdiet tinġabar madwaru, u kien imġiegħel jidħol għar-rwol ta' tmexxija.

Huwa qiegħed bħala mudell ta' ġenerożità paċenzjuża għal kull min kellu bżonn il-ħin u l-enerġija tiegħu.

Dan kollu jurina li fil-ħajja tagħna bħala Nsara, għandna nagħmlu preċiżament żewġ affarijiet:

NITOLBU ...

(jekk ikun hemm bis-sinjal

DO NOT DISTURB

quddiem il-bieb ta' qalbna): quddies, adorazzjoni Ewkaristika, Rużarju, talb ieħor tal-fomm, u talb ta' ftuħ il-qalb mal-Mulej, eċċ...

NAĦDMU ...

billi nkunu ta' servizz għal kull min jeħtieġ l-għajnuna tagħna skont l-istat ta' ħajjitna u skont dak li l-Mulej isejħilna biex nagħmlu, kemm fil-parroċċi tagħna u forsi anki f'postijiet oħra.

Is-sigriet tal-ħajja perfetta huwa li aħna rridu nfittxu dejjem dak il-

BILANĊ

meħtieġ bejn il-mumenti ta'

talb

u dawk ta'

ħidma.

Il-Mulej jitgħaxxaq b'qalb ġeneruża li lesta li tkun offerta sabiħa għaliH u għaliH fil-proxxmu.

Inti trid tkun din l-offerta tfuħ quddiem Alla bħalma kien San Saba?

Talba

O San Saba, li dehert bħala wieħed li għandu qawwa kbira quddiem il-Mulej, itlob lil Alla għalina ħalli jkompli juri ħniena magħna midinbin; iqawwi fina l-fidi, ikabbar fina l-għerf u l-imħabba, jagħtina spirtu ta' paċi u ferħ fl-Ispirtu s-Santu, jeħlisna mit-tiġrib u jagħtina l-qawwa negħelbu t-tentazzjonijiet, ħalli b'hekk naslu għas-salvazzjoni ta' ruħna.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64edec70ed', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


6 ta' Diċembru: San Nikola

Verżjoni Vidjo:

San Nikola

"Nitolbok bil-ħerqa, quddiem Alla u Kristu Ġesù, li għandu jagħmel ħaqq mill-ħajjin u mill-mejtin, f'isem id-Dehra tiegħu u s-Saltna tiegħu: xandar il-kelma, insisti f'waqtu u barra minn waqtu, ċanfar, widdeb, wissi, bis-sabar kollu u bit-tagħlim." –

2Timotju 4:2

SAN NIKOLA

Isqof

Ir-Raba' Seklu

Tagħrif:

San Nikola twieled lejn is-sena 270, minn familja sinjura f'Patara, Liċja, fl-Asja ż-Żgħira fejn San Pawl kien ħawwel il-Fidi.

Sar Isqof ta' Mira, illum Dembre, raħal fit-Turkija.

Kien mitfugħ il-ħabs fil-persekuzzjoni ta' Djokleżjanu u ġie meħlus minn Kostantinu.

X'aktarx li attenda l-Konċilju ta' Niċea fis-sena 325, u miet f'Mira bejn 345 u 352.

Fl-1087, wara l-invażjoni tal-Asja ż-Żgħira mill-Musulmani, il-fdal tiegħu ġie miġjub f'Bari, l-Italja, fejn għadu hemm sal-lum.

Bħal-lum f'Bari jsiru festi kbar lil dan il-Qaddis.

San Nikola hu magħruf mad-dinja kollha speċjalment għall-istejjer ta' karità li xterdu dwaru.

Fosthom meta darba sema' b'wieħed raġel li ma kellux flus biżżejjed biex iżewweġ it-tliet xebbiet li kellu.

San Nikola mar bil-lejl u tefagħlu mit-tieqa tliet boroż tal-flus biex ikun jista' jżewwiġhom.

Storja oħra tgħid li San Nikola fi żmien Kostantinu rnexxielu jipprova l-innoċenza ta' tliet żgħażagħ li kienu kkundannati għall-mewt mill-Gvernatur Estathius, u b'hekk ġew meħlusin.

Stejjer bħal dawn għamluh popolari ħafna.

Ħsieb

Din li ġejja hija omelija tal-Arċisqof Charles J. Scicluna fil-Festa ta' San Nikola, is-Siġġiewi (25 ta' Ġunju, 2017):

Ħa nieħu l-ewwel episodju li jimmarka lil San Nikola fl-ikonografija kollha, kemm tal-Oċċident, jiġifieri tan-naħat tagħna, kif ukoll tal-Orjent fejn trabba, fejn għex u fejn miet.

Ġuvni li għandu aċċess għall-flus u li nduna li missier minħabba l-faqar kbir li safa fih m'għandux biex iżewweġ lit-tliet tfajliet tiegħu u bi qsim ta' qalb il-missier jgħidilhom li biex ikollkom biex tgħixu aħjar tmorru 'fit-triq.'

Illum 'it-triq' tfisser l-istess bħal ma' kienet tfisser fi żmien San Nikola.

Aħna għandna din l-espressjoni ta' qsim il-qalb: 'mara tat-triq.'

Anke meta nitkellem mar-residenti fir-rijabilitazzjoni mid-droga ta' San Blas, għadhom jitkellmu fuq 'it-triq.'

Issib id-droga 'mit-triq.'

Mhux issib id-droga ħdejn il-bankina.

It-triq huwa ambjent.

U dan il-missier ikollu jagħmel deċiżjoni ta' qsim il-qalb bħal kull missier li jgħidilhom: 'm'għandix biex inżewwiġkom.

Tridu tbigħu lilkom infuskom!'

Intom tifhmu li din mhix biss realtà tas-Seklu Tlieta biss jew tas-Seklu Erbgħa.

U Nikola, kif tafu, jaqbad borża u jimlieha muniti tad-deheb u bil-moħbi jitfagħha mit-tieqa u tiżżewweġ l-ewwel tifla.

U jerġa' għat-tieni darba u jerġa' għat-tielet.

Dan il-lajk li bil-ġest tiegħu huwa ma' Ġesù b'mod konkret għax għażel li jgħin lil dak il-missier li minflok iħalli lil uliedu tfajliet fit-triq, iqabbadhom it-triq taż-żwieġ.

U din hi l-ewwel tagħlima li nixtieq nislet minn dan l-episodu li intom tafuh tajjeb.

Fl-ikonografija anke tal-istatwa titulari hemm wieħed mill-anġli jżomm il-ktieb bi tliet boroż tal-muniti tad-deheb bħala hemm anke fl-istatwa antika li qiegħda fis-sagristija.

Lil San Nikola tagħrfu dejjem b'dan il-ġest li għamlu qabel sar isqof.

Ta' ġuvni li huwa ma' Ġesù, lil dawn it-tliet tfajliet foqra għenhom biex jagħżlu ż-żwieġ u ż-żwieġ kif ħalqu Alla.

U ż-żwieġ, tgħid x'tgħid il-liġi, jibqa' l-għaqda dejjiema, esklussiva bejn raġel u mara li bl-imħabba u mill-imħabba ta' bejniethom jitnisslu l-ulied.

Mela meta fl-ikonografija ta' San Nikola taraw dawk it-tliet boroż ta' flus li hu ċċaħħad minnhom biex tliet xebbiet isibu tlitt irġiel u jiżżewġu, ftakru li jekk kull wieħed u waħda minnkom iridu jkunu ma' Ġesù, iż-żwieġ kif ħalqu Alla tridu tgħallmuh lil uliedkom u lil ulied uliedkom bir-rispett kollu lejn il-liġi.

Aħna l-Insara ġabuna f'estremità li rridu ngħidu: 'il-liġi tal-istat aħna ma nagħrfuhiex.'

Immaġinaw lil San Nikola kieku x'kien jgħid.

San Nikola, kif tafu, ġie magħżul isqof wara li miet l-Isqof ta' Mira, u s-saċerdoti u l-presbiteri ma kinux jafu lil min se jagħżlu u għamlu lejl jitolbu u qalu: 'il-Mulej irid jurihulna.

Il-Mulej irid jagħżlu.

L-ewwel wieħed li jidħol fil-knisja ikun hu.'

U dakinhar l-ewwel wieħed li daħal fil-knisja kien Nikola.

Imma Nikola kien magħruf għall-għerf u l-ġenerożità tiegħu għax kif tafu, it-tielet darba, missier dawk it-tfajliet qagħadlu għassa u nduna min kien u xterdet mal-ambjenti tal-Asja Minuri, il-fama tal-għerf, il-kuraġġ u anke l-umiltà tiegħu li l-karità ma għamilhiex bid-daqq tat-trombi, ma għamilhiex biex jarawh in-nies, imma l-Mulej jagħraf il-qalb u għażlu lilu u għamlu tajjeb għax fihom kien hemm ir-rebħa tar-ragħaj u fir-rebħa tar-ragħaj kien hemm ir-rebħa tal-poplu – Nicholaus.

Nikola ddefenda l-verità li Ġesù huwa l-iben ta' Alla, li Alla huwa l-missier u l-Iben u l-Ispirtu s-Santu.

U Nikola kien dejjem mal-kelma qaddisa tal-verità.

Mhux ta' b'xejn li l-ewwel qari tal-liturġija ta' din is-solennità tfakkarna fit-titlu tal-Mulej: 'Qaddis, Qaddis, Qaddis.'

(Iżaija 6:3) U tfakkarna li l-Mulej jipparteċipa, jaqsam il-qdusija tiegħu ma' min jagħżel u jippurifikah għax Nikola kien dgħajjef bħalna.

Kien bniedem bħalna.

Kien midneb bħalna.

Minkejja l-leġġendi li nhar ta' Erbgħa u nhar ta' Ġimgħa kien isum, kien bniedem ta' dgħjufija bħalna.

Imma kien bniedem ta' fedeltà.

Kien bniedem li kien jaf joqgħod prostrat, għarkupptejh quddiem Ġesù jitolbu ħniena għal dnubietu u għad-dnubiet tal-poplu tiegħu.

U kien bniedem li l-Mulej, permezz tiegħu, għamel għeġubijiet kbar.

L-aħħar ħsieb.

San Nikola kien meqjum u dejjem kien meqjum bħala r-regola tal-fidi kanóna písteos – ir-regola tal-fidi.

Min kien iħares lejh, min kien jarah jitħabat u jiġri biex isalva tliet kaptani kkundannati biex jaqtgħulhom rashom, min kien jarah jiddefendi l-innoċenza tat-tfal.

Min kien jarah jagħti l-qamħ lill-poplu li m'għandux x'jiekol, kien jirrealizza li l-fidi ta' Nikola kienet fidi konkreta u mhux tal-paroli.

Mhux tal-eżortazzjoni biss.

Kien ragħaj li fejn kien hemm il-bżonn jiddefendi d-dinjità tal-bniedem jew jgħinu konkretament, qatt ma ħarab, qatt ma nħeba.

U aħna nistgħu nifhmu għax min kien jarah lil Nikola, jgħix, jitlob, jopera kien jgħid dan jgħallimna kif tkun il-fidi għax il-fidi turiha mill-opri, mill-imġiba tiegħek, mill-għażliet tiegħek, minn kemm inti kapaċi tagħraf lill-Mulej fil-fqir, fil-batut.

Aħna nitolbu li aħna l-Insara nibqgħu komunità ta' solidarjetà vera.

Il-fidi tagħna mhux tal-paroli, lanqas hija tal-festi.

Il-fidi tagħna hija tal-fatti, tal-karità."

Mhux ta' b'xejn li isem San Nikola hu hekk magħruf, u l-eżempju tiegħu u hekk imfakkar mad-dinja kollha!

Kemm tkun ħaġa sabiħa li bil-karita' tagħna nferrħu xi qalb li tkun tassew fil-bżonn, speċjalment fil-ġranet ħelwin tal-Milied!

Talba

O Alla, li glorifikajt lil San Nikola, Konfessur u Isqof, b'sinjali u għeġubijiet bla għadd; agħtina, nitolbuk, li aħna, bħalu ma nibżgħux nistqarru s-sewwa bla biża' quddiem kulħadd u li niddefendu d-drittijiet fundamentali tal-bniedem; tal-ħajja u tal-familja hekk kif riedhom ikunu Alla sa mill-bidu.

Bi Kristu Sidna.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

San Nikola ta' Bari,

Isqof ta' Myra:

English Version:

Alternative Reading:

Wikipedia:

Nota: It-Tagħrif dwar il-qaddis/a huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

Il-Ħsieb huwa siltiet meħudin minn Omelija tal-Arċisqof Charles J. Scicluna fil-Festa ta' San Nikola, is-Siġġiewi (25 ta' Ġunju 2017)

__ATA.cmd.push(function() { __ATA.initDynamicSlot({ id: 'atatags-26942-5ed64edeca640', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


8 ta' Diċembru: It-Tnissil Bla Tebgħa tal-Verġni Mqaddsa Marija

Verżjoni Vidjo:

"Niċċelebraw it-Tnissil bla tebgħa tal-Verġni Marija: naduraw lil Kristu Sidna, Binha." –

Antifona tad-dħul mil-Liturġija tas-Sigħat tas-Solennità tat-Tnissil Bla Tebgħa tal-Verġni Mqaddsa Marija

IT-TNISSIL BLA TEBGĦA TAL-VERĠNI MQADDSA MARIJA

Tagħrif:

Il-festa solenni tat-Tnissil bla Tebgħa tal-Madonna li tiġi disa' xhur qabel il-festa tat-twelid tagħha fit-8 ta' Settembru, tfakkarna fit-twemmin Nisrani li l-Madonna kienet meħlusa minn kull tebgħa tad-dnub oriġinali sa mill-bidu nett tat-tnissil tagħha fil-ġuf ta' ommha, Sant'Anna, bis-saħħa tal-merti li kellu jikseb Ġesù.

Għalhekk it-Tnissil bla Tebgħa tal-Madonna kien jiddependi mill-merti ġejjiena ta' Binha Ġesù, għad li fi żmien sar qabilhom.

Billi Marija kienet il-magħżula ta' Alla biex tkun Omm Ġesù, Alla żejjinha bi grazzji u rigali speċjali.

Bħala Eva ġdida, hi ġabet ħajja ġdida fid-dinja permezz tal-Iben Divin tagħha.

Din il-festa kienet ilha tiġi ċċelebrata fil-Knisja tal-Lvant sa mis-seba' seklu, u daħlet fil-Knisja tal-Punent fid-disa' seklu.

L-ewwel li għallmu d-duttrina tat-tnissil bla tebgħa ta' Marija kienu Eadmer ta' Canterbury u l-Patri Franġiskan Dun Scotus.

Fl-1854, il-Papa Piju IX ipprokklamaha bħala domma tal-Fidi.

Fl-1858, f'Lourdes il-Madonna kkonfermat id-domma meta stqarret hi stess lil Santa Bernardina: "Jiena l-Immakulata Kunċizzjoni."

Ħsieb

Dan li ġej huwa Qari mid-Diskorsi tal-isqof San Anselmu, bit-titlu: 'Verġni, il-barka tiegħek hi barka għal kulħadd':

O Verġni mbierka fuq li mbierka, il-barka tiegħek hi barka għal kulħadd għax bik jitbierek mhux biss il-ħolqien mill-Ħallieq iżda wkoll il-Ħallieq mill-ħolqien!

Alla minn ġo qalbu nissel lil Ibnu l-waħdieni u daqsu, ħabbu bħalma ħabb lilu nnifsu, u tah lil Marija: u minn Marija għamel għalih iben li kien l-istess wieħed, mhux ieħor; b'hekk wieħed hu l-iben naturali tat-tnejn, ta' Alla u ta' Marija.

Il-ħolqien kollu ħareġ minn idejn Alla, u Alla twieled minn Marija.

Alla ħalaq kollox, u Marija nisslet 'l Alla.

Alla għamel kollox, u hu għamel lilu nnifsu minn Marija; u b'hekk ġedded kull ma kien għamel.

Dak li bis-setgħa tiegħu għamel il-ħlejjaq kollha mix-xejn, wara li tħassru ma riedx iġeddidhom mingħajr Marija.

Għalhekk Alla hu missier il-ħolqien, Marija omm il-ħolqien il-ġdid.

Alla hu missier it-tqegħid ta' kollox, Marija omm it-twaqqif mill-ġdid ta' kollox.

Alla nissel lil dak li bih sar kollox, Marija wildet lil dak li bih ġie salvat kollox.

Alla nissel lil dak li mingħajru ebda ħaġa ma teżisti.

Marija wildet lil dak li mingħajru ebda ħaġa ma hi sewwa.

Tassew il-Mulej miegħek, Marija, int li, bil-grazzja li tak hu, il-ħlejjaq kollha saru tant midjuna lejk talli reġgħu ngħaqdu miegħu."

Hekk kif Alla għamel li l-Madonna tkun bla dnub xejn biex tkun tista' tilqa' ġo fiha lil Ġesù, hekk jixtieq li aħna wkoll nagħmlu l-parti tagħna mill-aħjar li nistgħu biex inneħħu kull dnub minn ġo fina qabel nitqarbnu ħalli nkunu denji li nirċievu l-Ġesù Ewkaristija kif tassew jixraq.

Imma f'hiex tikkonsisti l-qdusija ta' Marija?

Il-kobor ta' Marija quddiem Alla hija l-IVA tagħha biex twettaq dak li xtaq minnha Hu u din l-iva baqgħet ittenniha anki jekk qalbha ġiet minfuda bis-sejf tan-niket.

Iva, tassew jixirqielha kull qima u tifħir.

Imma x'tip ta' qima tistenna min għandna din l-Omm tagħna tas-Sema?

Forsi trid il-briju u piki tal-festi fil-jum iddedikat għaliha?

Mhux aktar tridna nersqu lejn Binha, nindmu minn dnubietna u nirċievu s-Sagramenti tal-Qrar u t-Tqarbin b'mod frekwenti?

Mhux li nimitaw il-virtujiet tagħha, b'mod speċjali dik tal-umiltà u d-dispożizzjoni tagħha li tisma' l-Kelma t'Alla u twettaqha?

Kemm qed nagħtu widen għall-Kelma t'Alla fil-Bibbja?

Mhux li ngħixu ħajja ta' talb bħalha u ningħaqdu magħha fit-talba tant għal qalbha tar-Rużarju.

Kemm qed nixbhu lil Ommna li tiddi bil-barkiet għax kienet lesta li tħobb lil Alla, akkost ta' kull sagrifiċċju u tbatija personali li wassalha sal-Kalvarju?

Illum tinsab glorjuża, għax ħadet il-premju li stħaqqilha.

Il-qima vera li tixtieq minn għandna hi prinċipaljament dik li bħalha ngħixu dak li Alla kkmandana.

Talba

O Alla, bit-tnissil bla tebgħa tal-Verġni Mqaddsa Marija int ħejjejt għamara xierqa għal Ibnek; kif int qist minn qabel il-merti tal-istess Ibnek biex ħarist lil Ommu minn kull tebgħa ta' dnub, agħmel li aħna, bit-talb tagħha, naslu safja għandek.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif dwar il-qaddis/a huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64edea0cdf', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


21 ta' Frar: San Pietru Damiani

Verżjoni Vidjo:

San Pietru Damiani

"San Pietru, mgħallem tassew għaref u dawl tal-Knisja mqaddsa, itlob lill-Iben ta' Alla għalina, int li ħabbejt il-liġi tal-Mulej." –

Antifona mil-Liturġija tas-Sigħat tal-Festa ta' San Pietru Damiani.

SAN PIETRU DAMIANI

Isqof u Duttur tal-Knisja

1007 – 1072

Tagħrif:

San Pietru Damiani twieled f'Ravenna, l-Italja, fl-1007, għand familja numeruża u fqira ħafna.

Meta kien għadu ċkejken tilef lil missieru.

Sa minn tfulitu beda jaħdem, billi daħal ma wieħed ragħaj, u kien jirgħalu l-merħliet.

Ħuħ il-kbir, li kien miżżewweġ, ħadu miegħu, imma kien jittrattah ħażin.

Imbagħad ħuh ieħor li kien jismu Damian u kien sar Arċipriet ta' Ravenna ħadu miegħu, rabbieh, u edukah.

Bħala rikonoxximent lejn dan ħuh, Pietru ħa ismu, u beda jissejjaħ Pietru Damiani.

Fl-1032, ta' ħamsa u għoxrin sena laħaq professur.

Iżda l-ħajja tad-dinja ma għoġbitux.

Ried jgħix f'għaqda ikbar ma' Alla, u fl-1035, ħalla l-karriera ta' għalliem li kien qabad b'suċċess, u daħal mal-Benedittini fil-monasteru ta' Fonte Avellana, fuq il-muntanji Appennini.

Il-mortifikazzjonijiet u l-penitenzi li kien jagħmel kienu qed iħassrulu saħħtu, u s-Superjuri tiegħu meta ndunaw, biex ma jħalluhx ikompli jagħmilhom, talbuh jintefa' fuq il-kitba u l-prietki, u biex jagħti l-irtiri.

Kellu mħabba speċjali lejn il-Madonna.

Fl-1043, meta kellu 36 sena, ġie magħżul biex ikun Abbati ta' Fonte Avellana, u fl-1057, il-Papa Stiefnu IX, ħatru Kardinal-Isqof ta' Ostia.

Ħabrek kemm felaħ bil-kitba u bil-kelma biex jikkumbatti l-abbużi skandalużi li kienu komuni fil-Knisja: l-inkontinenza, il-lussu żejjed, il-laxkezza tal-kleru, ix-xiri u l-bejgħ ta' benefiċċji ekkleżjastiċi.

Pietru Damiani jibqa' magħruf għall-kitbiet tiegħu, fosthom il-

Liber Gomorrhianus

, ippublikat fl-1051, li fih il-qaddis jikkundanna 'l-kleru li ma kienx qed jgħix il-vokazzjoni tiegħu, u l-

Liber Gratissimus

li jitkellem dwar il-validità tal-ordinazzjonijiet bis-simonija. (simonija = l-intenzjoni determinata li wieħed jixtri, jew ibigħ, ħwejjeġ sagri)

Għamel missjonijiet diplomatiċi li wħud minnhom kienu tassew diffiċli, għal seba' Papiet, bħala Delegat tagħhom.

Fl-aħħar, il-Papa Alessandru II, tah permess imur jgħix kif xtaq, fis-solitudni tal-monasteru ta' Fonte Avellana.

Iżda wkoll minn hemm għamilha ta' Delegat tal-Papa f'missjonijiet tqal oħra.

Darba fi triqtu lura minn Ravenna fejn kien mar b'Missjoni, marad sew u kellu jirtira fil-monasteru ta' Santa Maria Vecchia f'Faenza, fejn miet fit-22 ta' Frar 1072 meta kellu 65 sena.

Ġie ddikjarat Duttur tal-Knisja mill-Papa Ljun XII, fl-1828.

Ħsieb

Minħabba li San Pietru Damiani kien ibati ħafna bin-nuqqas ta' rqad u b'uġigħ ta' ras, huwa msejjaħ minn dawk li jsofru minn dawn l-inkonvenjenzi.

Fuq qabru ried li jinkitbu dawn il-kelmiet:

"Dak li int, kont jien; dak li jien għad tkun int. Ftakar fija u itlob għalija.

Ħenn għal Pietru li l-fdal tiegħu jinsab hawn.

Itlob 'l Alla jħenn għalija."

San Pietru Damiani kien jitkellem b'konvinzjoni kbira fuq il-ġenna minħabba l-esperjenza sħiħa tiegħu ta' kontemplazzjoni divina.

Hu kien profeta jgħajjat kontra kull ħaġa minn ġewwa jew minn barra li żżomm lill-bnedmin marbutin ma' din id-dinja.

Kien jinkoraġġixxi ħafna d-dixxiplina.

San Pietru Damiani żviluppa t-teorija tas-"sempliċità qaddisa" li biha l-bniedem juża l-għerf filwaqt li jibqa' maħlul għal kollox minn kull rabta.

Dawn pariri ta' San Pietru Damiani:

"Tħallix li l-qtigħ ta' qalb jagħmel bik,

toqgħodx tgemgem u titlewwem,

tkunx qalbek sewda u mdejjaq, u

qis li n-nuqqas ta' kuraġġ ma jtelliflekx sabrek; imma

kun dejjem wiċċek għad-dawl, spirtu ferħan,

u fommok mimli bir-radd ta' ħajr."

Naħseb nagħmlu sew li nsegwu dawn il-pariri sempliċi, prattiċi u qaddisa.

Mhux li kien aħna l-Maltin ingemgmu inqas, inkunu iżjed kuraġġużi u inqas imdejqa u nkunu mimlija bi gratitudni li nirringrazzjaw lil Alla għax dan inissel il-veru ferħ li mbagħad jidher ukoll fuq wiċċna.

Alla biss jista' jagħtina dan il-ferħ li jibda hawn u ma jintemm qatt.

Talba

O Alla li tista' kollox, agħtina l-għajnuna biex nimxu fuq it-twissijiet u l-eżempju tal-isqof San Pietru Damiani, ħalli nagħżlu lil Kristu fuq kollox u ningħataw dejjem għas-servizz tal-Knisja tiegħek, biex naslu fil-hena u d-dawl ta' dejjem.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut u mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64edea1abe', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


4 ta' Diċembru: San Ġwann Damaxxenu

Verżjoni Vidjo:

San Ġwann Damaxxenu

"Urini l-ikoni li inti tqim, biex jien nista' nifhem il-fidi tiegħek." –

San Ġwann Damaxxenu

SAN ĠWANN DAMAXXENU

Saċerdot u Duttur tal-Knisja

674? – 749?

Tagħrif:

San Ġwann twieled għall-ħabta tas-sena 674, f'Damasku, il-belt ewlenija tas-Sirja.

Missieru, li kien uffiċjal fid-Dipartiment tal-Finanzi tal-belt ta' Damasku, xtaq jagħti edukazzjoni tajba lil ibnu, u fdah f'idejn patri Kożma.

Taħt patri Kożma ż-żagħżugħ għamel progress ġmielu kemm fix-xjenza reliġjuża u kemm fix-xjenzi profani.

Meta l-Insara tilfu l-kontroll ta' Damasku, u l-Musulmani ħadu t-treġija tal-belt f'idejhom, missieru kompla jservi lill-Gvern Musulman.

Hu mifhum li Ġwanni laħaq flok missieru.

Meta l-Musulmani bdew inaqqru d-drittijiet reliġjużi tal-Insara, Ġwanni ddeċieda li jkun jaqbel iktar għal ruħu u għall-ġid tal-komunità Nisranija li jirriżenja mill-post li kellu mal-Gvern, u daħal fil-monasteru ta' San Saba, ħdejn Ġerusalemm, għall-ħabta tas-sena 715, u sar saċerdot.

Fis-sena 726, l-Imperatur tal-Lvant, Ljun minn Iżawrja, ikkundanna l-użu tax-xbihat reliġjużi mill-Insara.

San Ġwann mill-ewwel ħadha kontra dan l-indħil minn Gvern sekular f'materji reliġjużi.

Hu sostna li l-Insara kellhom kull dritt li jirrapreżentaw lil Ġesù, lill-Madonna u lill-Qaddisin permezz ta' stampi u xbihat.

Minħabba f'hekk Ġwanni ġibed fuqu l-korla tal-Imperatur, u tas-suċċessur tiegħu Kostantinu Kopronimu.

Ġwanni kiteb ħafna wkoll kontra ereżija oħra li kienet qed tħabbat l-Knisja f'dawk iż-żminijiet.

Fost il-kitbiet tiegħu nsibu wkoll l-opri "Il-Għajn tal-Għerf," "Dwar l-Ereżija," "Tifsir bir-reqqa tal-Fidi Nisranija," u bosta omeliji sbieħ fuq Marija, l-Omm t'Alla.

Hu kien teologu brillanti, poeta u kittieb mill-aqwa u oratur elokwenti, tant li qala' l-isem ta' "Kriżorroas" (Xmara tad-deheb).

Huwa l-aħħar wieħed fost is-Santi Padri Griegi.

Miet fl-4 ta' Diċembru tas-sena 749.

Il-kamra li fiha għex għadha ppreservata fil-monasteru tiegħu ħdejn Ġerusalemm.

Il-Papa Ljun XIII iddikjarah Duttur tal-Knisja, fl-1890.

Ħsieb

San Ġwann Damaxxenu huwa famuż għax iddefenda l-għarfien tal-Knisja dwar il-venerazzjoni ta' xbihat u spjega l-fidi tal-Knisja f'diversi kontroversji oħra.

Għal aktar minn 30 sena, huwa kkombina ħajja ta' talb ma' dawn id-difiżi u l-kitbiet l-oħra tiegħu.

Il-qdusija tiegħu esprimiet ruħha fit-tqegħid tat-talenti letterarji flimkien ma' dawk tal-predikazzjoni għas-servizz tal-Mulej.

Il-Konċilju Ekumeniku ta' Niċea II (887), fakkar it-tagħlim ta' Missirijiet il-Knisja dwar l-ikoni, u l-aktar dwar it-tagħlim ta' San Ġwann Damaxxenu, li tant iddefenda l-venerazzjoni lejn l-ikoni kontra l-kurrent tal-ikonoklasti li riedu jeqirdu x-xbihat qaddisa.

L-ikona, skont dan it-tagħlim, fiha teoloġija, jew aħjar, titkellem dwar Alla ma min iħares lejha b'qima u fidi.

L-ikona ssir sagrament, sinjal li jidher ta' misteru.

Il-qofol ta' dan il-misteru li jiġi rivelat fl-ikona hu l-inkarnazzjoni tal-Iben ta' Alla, li x-xbieha qaddisa tirrappreżenta episodji mill-ħajja tiegħu, jew mill-ħajja ta' qaddisin li ntrabtu ma' Kristu b'mod speċjali.

Ir-regola tad-deheb tal-ikona hi x-xebh perfett (identità) tal-ikona mal-persuna li tirrappreżenta, hekk li nistgħu nsejħu l-ikona ritratt ta' qdusija.

L-iskop tal-ikona hu li jdaħħal lil min iħares lejha fis-sens ta' qima lejn il-misteru, imma wkoll li jgħinu fl-imitazzjoni tal-persuna qaddisa raffigurata.

L-ikonografu jpitter l-ikona fi spirtu ta' talb u sawm.

Għandna l-eżempju ta' ikonografu qaddis Russu, Sant'Andreij Rublev, awtur famuż tal-ikona tat-Trinità.

Fl-ikona kollox jitkellem, u hemm regoli ta' teknika, użu ta' kuluri u atteġġjamenti tax-xbihat qaddisa li jiġu raffigurati.

Fuq kollox l-ikona qatt ma għandha l-iskop li żżejjen il-post qaddis, imma pjuttost hi oġġett ta' qima fil-liturġija u t-talb privat tal-Insara.

Hawnhekk tinsab id-differenza radikali bejn ix-xbihat qaddisa fl-Orjent u l-arti sagra tagħna l-Oċċidentali, li ħafna drabi ħarisna aktar lejn l-aspett estetiku tar-raffigurazzjonijiet artistiċi tal-knejjes tagħna milli lejn l-aspett liturġiku, kateketiku u devozzjonali li għandu jkun il-bażi ta' kull raffigurazzjoni sagra.

Biex wieħed japprezza l-Ikona, irid jifhem li din ma ssirx biex inħarsu lejha u nammiraw is-sbuħija u s-sengħa ta' min għamilha.

Kull ikona trid twassal messaġġ, iġġibna wiċċ-imb -wiċċ mal-misteru ta' Alla.

Napprezzawha kemm-il darba naqrawha b'għajnejn qalbna u nimmeditawha.

Hija "ktieb" spiritwali.

Eżempju, l-ikonografu li pinġa l-Kurċifiss ta' San Damjan, ħa l-ispirazzjoni tiegħu mill-Evanġelju ta' San Ġwann.

U inti, tħalli l-ikoni, is-santi jew l-istatwi, ifakkruk li ruħ waħda għandek u li l-bżonnijiet ta' ruħek għandhom jiġu l-ewwel u qabel kollox fil-ħajja?

Timmedita ta' spiss bl-użu ta' ikoni, santi jew statwi, kemm ħabbna l-Mulej tant li sab bniedem bħalna u lejn l-aħħar ta' ħajtu, bata biex ipatti għad-dnubiet tagħna l-bnedmin?

Tipprova tgħix fuq l-eżempju tal-Mulej, tal-Madonna u tal-Qaddisin li tagħhom tqim ix-xbihat?

Talba

O Mulej, bit-tagħlim u l-eżempju ta' ħajtu, San Ġwann Damaxxenu wriena li l-iktar xogħol importanti f'ħajjitna hu li nieħdu ħsieb ruħna billi ninsġu ħajjitna f'għaqda kontinwa miegħek.

Agħtina, nitolbuk, għat-talb tiegħu għalina, li nużaw xbihat qaddisa bil-mod kif tixtieqna int, biex hekk naslu għal dik il-qdusija li trid tara fina.

Bi Kristu Sidna.

Ammen.

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Nota: It-Tagħrif dwar il-qaddis/a huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut.

__ATA.cmd.push(function() { __ATA.initDynamicSlot({ id: 'atatags-26942-5ed64edfa2a8f', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


2 ta' Diċembru: Beata Marija Anġela Astorch

Verżjoni Vidjo:

Beata Marija Anġela Astorch

Waħdi ma' Alla Waħdu.

Beata Marija Anġela Astorch

BEATA MARIJA ANĠELA ASTORCH

Verġni

1592 – 1665

Tagħrif:

Il-Beata Marija Anġela Astorch twieldet fl-1 ta' Settembru tal-1592, fi Spanja.

Kienet ir-raba' wild ta' familja reliġjuża ħafna u trabbiet f'devozzjoni kbira.

Fis-16 ta' Settembru tal-1603, fl-età ta' 11-il sena, daħlet mas-sorijiet tal-Klarissi u sitt snin wara ħadet il-professjoni reliġjuża.

Ftit snin wara waqqfet monasteru f'Żaragoza, fi Spanja, u fl-1627 saret il-Badessa.

Imbagħad fit-2 ta' Ġunju fl-1645, waqqfet monasteru ieħor fi Spanja wkoll, f'Murcia, fejn serviet ta' Badessa sal-1661.

Kienet tgħaddi ħafna mill-ħin tagħha tistudja l-Kitbiet Sagri, kif ukoll il-kittieba kbar tal-Knisja.

Dan ispiraha biex tikteb il-Brevjar, skema ta' talb u innijiet għal kuljum.

Marija Anġela, kienet mistika u viżjunarja, kienet tara u tkellem l-Anġlu Kustodju tagħha.

Mietet fit-2 ta' Diċembru, tal-1665 u fid-29 ta' Settembru 1850, ġiet venerata mill-Beatu Papa Piju IX, għall-virtujiet erojċi tagħha.

Kienet ibbeatifikata fit-23 ta' Mejju 1982, mill-Papa San Ġwanni Pawlu II.

Ħsieb

Il-Beata Marija Anġela Astorch baqgħet magħrufa bħala "l-Mistika tal-Brevjar" minħabba d-devozzjoni tagħha lejn il-Liturġija.

Hekk kien sejħilha l-Qaddis Papa Ġwanni Pawlu II fil-jum tal-beatifikazzjoni tagħha.

Semma wkoll li hi kellha devozzjoni kbira lejn il-Passjoni u lejn il-Qalb ta' Ġesù.

Imma xi jkun dan il-Brevjar, l-Uffiċċju Divin jew it-Talba tal-Liturġija tas-Sigħat?

Forsi tgħiduli li dan huwa ktieb li minn fuqu jitolbu s-saċerdoti, l-partijiet u s-sorijiet f'ħinijiet differenti tal-ġurnata.

Iva, imma huma biss imsejħa jitolbuh?

F'hiex tikkonsisti t-Talba tal-Knisja Universali tal-Liturġija tas-Sigħat?

L-Uffiċċju Divin, jew il-Brevjar, hu talb u qari li l-Knisja trid li l-Insara jitolbu kuljum.

Is-saċerdoti, id-djakni u r-reliġjużi kollha għandhom obbligu li jgħidu dan it-talb kuljum.

Dan huwa magħruf ukoll bħala l-Liturġija tas-Sigħat għax huwa mqassam biex jintalab f'ħinijiet differenti tal-ġurnata.

It-talbiet prinċipali tal-Liturġija tas-Sigħat huma dawk li jsiru filgħodu u filgħaxija.

Ta' filgħodu magħruf bħala it-Tifħir ta' Sbiħ il-jum propju għax biha n-Nisrani jagħti bidu għall-ġurnata tiegħu.

It-talb ta' filgħaxija, li huwa magħruf bħala l-Għasar jintalab ma' nżul ix-xemx, meta l-jum ikun qed jintemm.

Minbarra dawn it-talbiet prinċipali hemm talbiet oħra li huma iqsar li jintalbu f'ħinijiet differenti tal-jum.

Hemm ukoll dak li huwa magħruf bħala l-Uffiċċju tal-Qari b'siltiet mill-Kotba Mqaddsa u l-aħjar siltiet minn awturi spiritwali.

L-aħħar talb ta' qabel l-irqad huwa it-Talb ta' Għeluq il-jum magħruf ukoll bħala l-Kompjeta.

Fit-talbiet kollha hemm Salmi u Kantiċi ta' tifħir lil Alla.

Fil-Kostituzzjoni Appostolika,

Laudis Canticum

, 1 Nov. 1970, insibu dan li ġej:

"L-Insara kollha qegħdin jiġu mistiedna biex jgħidu t-talb tas-sigħat, ukoll dawk li mhumiex marbuta b'liġi li jgħiduh.

Dawk imbagħad li laqgħu l-preċett tal-Knisja biex jiċċelebraw il-Liturġija tas-Sigħat, l-Uffiċċju jgħiduh kollu kuljum bil-ġabra tar-ruħ u, kemm jista' jkun fil-ħin tassew li fih kull talba tiegħu jmissha tingħad; fuq kollox għandhom jagħtu lit-Tifħir ta' Sbiħ il-Jum u lill-Għasar l-importanza kollha li tistħoqqilhom."

Konsagrazzjoni tal-Ħin – Mill-Ordni ġenerali għal-Liturġija tas-Sigħat, 10:

"Kristu wissa lil dawk li huma tiegħu biex jitolbu dejjem bla ma jintelqu.

(Luqa 18:1) Il-Knisja laqgħet din it-twissija bil-qalb kollha; hija qatt ma taqta' mit-talb, u lilna tħeġġiġna u tgħidilna; '

B'Ġesù ejjew noffru f'kull ħin lil Alla sagrifiċċju ta' tifħir'

(Lhud 13:15).

Dan il-preċett inħarsuh mhux biss biċ-ċelebrazzjoni tal-Ewkaristija, iżda wkoll b'għemejjel oħra, l-aktar bil-Liturġija tas-Sigħat, li fost l-azzjonijiet liturġiċi l-oħra, għandha bħala ħaġa proprja tagħha li tqaddes il-medda kollha tal-jum binhar u bilejl."

Għal min jixtieq jingħaqad mal-Knisja Universali b'din it-Talba tant prezzjuża tal-Liturġija tas-Sigħat, jista' jsib it-test kollu ta' kull Siegħa bil-Lingwa Maltija, minn hawn:

F'dan il-

Youtube Channel

bl-isem ta'

Brevjar

, issibu wħud mit-talbiet tal-Erba' Ġimgħat tas-Salterju, is-Salmodija Komplementari (Talbiet ta' Nofs il-Jum) u t-Talb kollu ta' Għeluq il-Jum (il-Kompjeta):

Talba

O Mulej, fuq l-eżempju u għat-talb tal-Beata Marija Anġela Astorch, agħtina li fil-silenzju profond tal-qlub tagħna, inkunu nistgħu nikkontemplaw lilek anke f'nofs il-ħsejjes u l-istorbju ta' din id-dinja, hekk li naslu biex nagħtuk qima dejjem perfetta bi kliemna u b'għemilna.

Bi Kristu Sidna.

Ammen.

English Version:

Alternative Reading:

or

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64edfa2671', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


18 ta' Frar: Beatu Ġwann ta' Fiesole

Verżjoni Vidjo:

Beatu Ġwann ta' Fiesole

"Biex tpinġi lil Kristu, trid tgħix lil Kristu." –

Beatu Ġwann ta' Fiesole

BEATU ĠWANNI TA' FIESOLE

(Beatu Anġeliku)

Saċerdot Duminikan

1387 – 1455

Tagħrif:

Kien jismu Guidolino di Pietro, u twieled f'Vicchiodi Mugello, fl-Italja.

Sa minn żgħożitu hu tgħallem is-sengħa ta' pittur f'Firenze.

Madwar l-1420 flimkien ma' ħuh Benedetto ngħaqad mad-Dumnikani fil-kunvent ta' Fiesole, u ħa l-isem ta' Fra Ġwann ta' Fiesole.

Huwa kien bniedem sempliċi, twajjeb, fqir u umli.

Wara li ordna saċerdot issokta jpitter.

Hu kien tipikament Dumnikan: jgħaddi lill-oħrajn il-frott tal-kontemplazzjoni tiegħu, għax fi kwadri mill-isbaħ pinġa l-misteri tas-sema li huwa kien jikkontempla fit-talb u fl-istudju tal-Kotba Mqaddsa.

Fil-kunvent ta' San Marco, f'Firenze nsibu ġojjelli artistiċi tiegħu.

Ġie mibgħut l-Italja, fejn baqa' Ruma sal-1447, meta kellu x'jagħmel xogħlijiet oħra fil-Katidral ta' Orvieto.

Wara rritorna Firenze fl-1449 jew l-1450.

F'Ġunju 1450, kien Pirjol fil-kunvent ta' San Duminku fi Fiesole.

Bejn l-1453-1454, x'aktarx reġa' kien Ruma biex jagħmel xi xogħol hemmhekk.

Ix-xogħlijiet tiegħu għadhom sal-lum jgħaxxqu lil kulħadd fi Fiesole, Firenze, Orvieto u fil-Vatikan.

Bħala xhieda tal-virtujiet u tal-arti tiegħu kulħadd kien isejjaħlu l-"Beatu Anġeliku" u b'dan l-isem hu magħruf bħala wieħed mill-aqwa pitturi reliġjużi ta' kull żmien.

Jingħad fuqu li qatt ma beda jpitter bla ma qabel ikun talab, u qatt ma kien ipitter kurċifiss bla mad-dmugħ kien iġelben minn għajnejh.

Mewtu ġrat fit-18 ta' Frar 1455, fil-kunvent ta' Sidtna Marija fuq il-Minerva, u l-fdalijiet tiegħu jinsabu fil-knisja ta' dan l-istess kunvent.

Il-Papa San Ġwann Pawlu II, fit-3 ta' Ottubru tal-1982, ikkonferma l-qima lejn il-Beatu Ġwanni ta' Fiesole u aktar tard ħatru Patrun tal-artisti.

Ħsieb

Nistgħu ngħidu li dan il-bniedem sempliċi u twajjeb, il-Beatu Ġwann ta' Fiesole, jew kif kulħadd kien isejjaħlu "Il-Beatu Anġeliku," xandar il-messaġġ tal-Vanġelu bil-ġenju tal-pittura tiegħu.

L-espressjoni artistika hija rifless tal-ispiritwalità kbira li kellu moħbija f'qalbu.

Kif jgħid hu stess:

Ix-xogħlijiet tiegħu huma espressjoni ta' fidi u mħabba lejn Kristu u tal-valuri kbar tal-ħajja qaddisa tiegħu.

Il-Beatu Anġeliku kien pittur devot u metikoluż ħafna.

Is-serenità li wieħed jara fl-arti tiegħu tirrifletti l-ħajja tiegħu.

Huwa kien jgħid, li jekk xi ħadd irid jipprattika l-arti għandu jgħix ħajja kwieta u bla ma jinkwieta żejjed.

Kien jgħid ukoll, li dak il-bniedem li jintriga ruħu biex iressaq l-affarijiet fuq Kristu, għandu jgħix ma' Kristu.

Ejjew nitolbu lill-Ispirtu s-Santu biex juża t-talenti u l-abilitajiet tagħna biex nagħmlu d-dinja post aħjar.

Ejjew nifirħu meta naqsmu bejnietna mingħajr għira u pika t-talenti li tana Alla.

Ejjew naħsbu spiss li għad jiġi l-mument meta se jkollna nagħtu kont.

Dak ikun l-aħħar mument.

Tajjeb li nippjanaw għal dak il-mument billi sikwit nistaqsu lilna nfusna:

"Jiena li l-Mulej tani ħafna, berikini b'tant affarijiet, x'qiegħed nagħmel b'ħajti?"

Naħseb din hija mistoqsija l-iżjed importanti: x'qiegħed nagħmel b'ħajti?

Irridu, qabel xejn, u din l-iżjed ħaġa forsi li ninsew, nirrealizzaw li dak li rċevejna huwa rigal minn Alla, huwa mogħti lilna b'fiduċja kbira.

Ħafna drabi din il-ħaġa ninsewha, jekk ninsew din ma nifhmux għaliex irridu nagħtu kont lil Alla.

Għax irrid nagħti kont lil Alla jien?

Għaliex dak kollu li għandi rċevejtu mingħandu b'don u b'fiduċja kbira.

Il-Mulej se jgħidli,

'Inti, tajtek dak it-talent, x'għamilt bih?'

Hu jirrita ruħu meta t-talenti tagħna ma niżviluppawhomx.

Jalla ngħinu lil xulxin bħala komunità, bħala familja.

L-ewwel nett biex niskopru t-talenti sbieħ li tana l-Mulej, it-tieni li nħaddmuhom għall-ġid tal-oħrajn għaliex hekk jitkattru.

Huwa għalhekk fil-parabbola tat-talenti, dak li rċieva ħamsa, fl-aħħar kellu għaxra għaliex qassamhom mal-komunità u tkattru.

Dak li pprova jew iżommu għalih jew inkella jaħbih baqa' b'li kellu u aħna nafu li meta ħaġa ma tħaddimhiex ma tibqax li tkun.

Immaġina jkollok karozza dejjem magħluqa ġo garaxx, mur ipprova startjaha wara xi ħames snin!

Jekk ma taqax biċċiet quddiemek, il-batterija tgħidlek bonswa.

Għax il-ħaġa hi u titħaddem qed propju mhux tgħin lilek biss imma lill-oħrajn ukoll.

Mela l-kapaċitajiet li Alla tana, li għalihom aħna responsabbli u rridu nagħtuh kont, il-Mulej isejħilna biex inħaddmuhom għall-ġid tal-komunità, kif għamel il-Beatu Ġwann ta' Fiesole.

Talba

O Alla, li tqassam id-doni tiegħek fuqna l-bnedmin b'ġenerożità kbira, Int li għent lill-Beatu Ġwann ta' Fiesole iħaddem it-talent tiegħu għall-ġid tal-oħrajn, agħtina li b'talbu aħna, b'sens ta' ġenerożità kbira, nifirħu meta naqsmu bejnietna mingħajr għira, mingħajr pika, it-talenti li tajtna Int għall-glorja tiegħek.

Bi Kristu Sidna.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64edfcc87c', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


19 ta' Frar: San Korradu Confalonieri

Verżjoni Vidjo:

San Korradu Confalonieri

"Jekk nistqarru dnubietna, hu fidil u ġust, hekk li jaħfrilna dnubietna u jnaddafna minn kull ħażen.

Jekk ngħidu li ma dnibniex, nkunu qegħdin ingiddbuh, u kelmtu ma tkunx fina." –

1Ġwanni 1:9-10

SAN KORRADU CONFALONIERI

Eremit

1290 – 1354

Tagħrif:

Kien nobbli mill-belt ta' Piacenza fl-Italja ta' Fuq, fejn twieled fl-1290.

Meta kien għadu żagħżugħ iżżewweġ u qabad il-karriera militari.

Huwa kien miġnun wara l-kaċċa tal-annimali.

Jum minnhom, waqt li kien għall-kaċċa, aktarx biex igerrex xi annimali, qabbad nar li għamel ħsara kbira.

Wieħed raġel li kien jgħix fil-bosk ġie akkużat b'din il-ħsara, bdew jittorturawh biex jammetti u kienu ser jgħallquh.

Korradu kellu l-kuraġġ jistqarr il-ħtija tiegħu u li kien lest jagħmel tajjeb għall-ħsara li saret b'ġidu u b'ġid martu.

Wara li qassmu kulma fadlilhom, huwa u martu Kjara bdew japprezzaw l-ideali ta' San Franġisk.

Il-mara daħlet mal-Klarissi u Korradu sar terzjarju Franġiskan.

Il-qaddis għamel żmien jiġġerra minn post għall-ieħor ifittex post fejn seta' jinġabar jgħix ħajja fil-kwiet ma' Alla.

Jingħad li l-qaddis anki żar Malta, u minn hawn wara ftit telaq lura lejn Sqallija, niżel il-port ta' Palazzolo u mbagħad mar f'Noto Antico.

Minn hawn mar Val di Noto fejn għadda l-aħħar tletin sena ta' ħajtu jgħix għalih waħdu ġewwa għar f'ħajja ta' talb u penitenzi bħala eremit.

Ħafna kienu jmorru għandu għall-pariri.

Huwa miet fid-19 ta' Frar, 1354.

Il-fdal tiegħu jinsab meqjum ġo urna rikka u artisika fil-katidral iddedikat lilu f'Noto, u hawn huwa l-patrun ta' dik il-belt u d-djoċesi.

Huwa wkoll il-qaddis protettur tal-kaċċaturi.

Il-Papa Leone X ppermetta l-festa tiegħu għal Noto fl-1515, waqt li l-Papa Pawlu III (1534 – 1549) tah it-titlu ta' qaddis, u l-Papa Urbanu VIII fl-1644 approva l-festa tiegħu għall-kalendarju ta' Ordni kollu Franġiskan.

Lejh jirrikorru speċjalment f'każi ta' ernja, u bla dubju ta' xejn hu mudell mill-isbaħ tal-ħajja tat-talb u l-kontemplazzjoni.

Ħsieb

Minkejja, li Korradu Confalonieri fil-paniku u l-biża' li qabdu x'ħin ra dak in-nar jinfirex u jeqred kulma jsib, ħarab minn fuq il-post, aktar tard, meta ra li raġel innoċenti kien spiċċa l-ħabs, kien qed jiġi ttorturat biex jammetti u ġie saħansitra kkundannat għall-mewt għax is-suspetti kollha kienu fih, NIDEM mill-fatt li ħarab minn fuq il-post.

Għalkemm, ma qabbadx dan in-nar apposta, imma l-ħsara kienet tkun ta' detriment kbir għal ruħu li kieku weħel it-tort kollu dak ir-raġel innoċenti!

Kien ikollu l-mewt tiegħu fuq il-kuxjenza!

Niedem u b'kuraġġ ta' min jagħżel li jaffaċċja l-konsegwenzi ta' għemilu, Korradu jistqarr is-sewwa kollu u jħallas il-prezz li swielu kważi ġidu kollu.

Imma jekk tilef il-ġid materjali, żgur li akkwista s-salvazzjoni ta' ruħu, paċi kbira f'qalbu u serħan f'moħħu, u skopra, flimkien ma' martu, li kellhom sejħa Franġiskana x'jgħixu.

Il-faqar li daqu, wassalhom biex jgħixu s-sejħa tal-Fqir ta' Assisi.

U hawn, Korradu jgħix ħajja ta' qdusija kbira u ħafna nies irċevew mingħandu pariri mill-aqwa.

Imma x'inhi l-indiema?

Xtaqt naqsam magħkom xi ħsibijiet ta' Franġiskan ieħor, Sant'Antnin dwar l-indiema:

"Għad li mgħarrqa fil-vizzji, ir-ruħ il-mitlufa dejjem ikollha fiha mkebbsa xrara li tniggżilha l-kuxjenza.

Ruħ il-midneb, hekk kif tagħraf il-ħażen ta' dnubha, għandha tibda titlob hekk: 'Mulej, bin David, ikollok ħniena minni!

O għajn ta' kumpassjoni u maħfra, li ħriġt tgelgel mill-imqaddsa Verġni Marija, naddaf il-ħmieġ ta' dnubieti.

Ikollok ħniena minni.'

Dak li tabilħaqq jikkonverti, imqanqal mill-Ispirtu ta' Alla, isir insensibbli għall-pjaċiri tad-dinja, jibki bin-niket li jħoss u jmur ifittex lil xi qassis biex quddiemu jistqarr dnubietu.

Ir-rikonċiljazzjoni tal-midneb ma' Alla tista' tissejjaħ l-għerusija ta' l-Ispirtu s-Santu mar-ruħ niedma.

Minn din il-għaqda jitnissel in-Nisrani l-ġdid, werriet tal-ħajja ta' dejjem.

Ejjew, mela, jekk għandna bżonn, insejħu u mmorru b'ġirja nfittxu l-Għarus tas-sema, u nitolbu 'l Alla jaħfrilna dnubietna.

Dan nitolbuhulu permezz ta' Ġesù, ħuna l-kbir: 'o Ġesù, aħna laħam minn laħmek.

Biex tifdi lill-bnedmin sirt bniedem.

Mill-uġigħ kbir li sofrejt għalina tgħallimt tikkumpatina.'

Aktar mal-midneb ikun 'il bogħod meta jdur biex jerġa' għal għand Missieru, daqstant ieħor dan jilqgħu bi mħabba kbira.

Ħadd ma jsir perfett f'daqqa waħda.

Għalhekk jeħtieġ li ninfatmu mid-dinja bil-ftit il-ftit, aħna u nistmellu l-għana u l-pjaċiri li toffrilna.

Wieħed jeħles minn drawwa billi jibda drawwa oħra bil-kontra.

Wieħed filosfu tal-qedem jgħid li l-vizzji jintemmu meta nitgħallmu naqtgħuhom.

Jekk wieħed irid jindem tabilħaqq, ma għandux jistrieħ fuq il-merti tiegħu, ma jimliex rasu bil-ġid li għamel; iżda, b'sogħba u mistħija, imur juri fil-qrar il-ħażen kollu li għamel.

U mhux biżżejjed li jagħraf li hu midneb, iżda jekk xi ħadd iċanfru għal dnubietu għandu joqgħod ġwejjed bl-umiltà.

Jekk ma jagħmilx hekk juri li ma nidimx tabilħaqq.

Kemm hi kbira t-tjieba ta' Alla!

Kemm xejn ma jista' joqgħod ħdejn id-dinjità tal-bniedem!

Min jgħammar fl-eternità jinżel jgħammar fil-qalb umli u fir-ruħ niedma.'

Talba

O Missier tas-sema, nitolbuk biex, bħal Korradu Confalonieri, aħna dejjem nagħmlu ħilitna biex nagħmlu l-aħjar għażliet, anke jekk dan ifisser li nsofru l-umiljazzjoni u t-telf tal-ġid materjali tagħna kollu.

Korradu sofra dan kollu, imma għax għażel li jmut għalih innifsu u jgħix għalik, huwa kiseb ir-rispett u l-venerazzjoni ta' ħafna, u issa qed igawdi premju etern miegħek, li jmur lil hinn minn kwalunkwe pussess jew unur ta' din id-dinja materjali.

Ammen.

English Version:

Alternative Reading:

Wikipedia:

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

Parti mill-Ħsieb huwa kitba ta' Sant'Antnin, maqluba għall-Malti minn Patri Edmund Teuma OFMConv.

__ATA.cmd.push(function() { __ATA.initDynamicSlot({ id: 'atatags-26942-5ed64edfcb368', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


17 ta' Frar: Is-Seba' Fundaturi tal-Ordni tas-Serviti ta' Marija

Verżjoni Vidjo:

"Kemm hi ħaġa sabiħa u ħelwa li l-aħwa jgħammru flimkien!" –

Salm 133:1 u Antifona mil-Liturġija tas-Sigħat tal-Festa tas-Seba' Fundaturi tal-Ordni tas-Serviti ta' Marija.

IS-SEBA' QADDISIN FUNDATURI TAS-SERVITI TA' MARIJA

Seklu XII

Tagħrif:

Dawn il-qaddisin kienu negozjanti tad-drapp f'Firenze li, għall-ħabta tas-sena 1233, waqt li belthom kienet għaddejja minn żmien ta' ġlied imdemmi bejn l-aħwa, ħallew il-familji tagħhom u ġidhom u bdew jgħixu ħajja ta' faqar fid-distrett ta' Cafaggio.

Huma libsu l-abitu griż tal-Aħwa tal-Penitenza, konfraternità ta' lajċi li tagħha kienu membri, u ddedikaw ruħhom għat-talb, penitenzi u għemejjel ta' ħniena.

Wara ftit taż-żmien, xi wħud minnhom bdew jgħixu ħajja waħedhom fuq il-Muntanja Senario, xi dsatax-il kilometru 'l bogħod minn Firenze.

Meta d-dumnikan qaddis Pietru ta' Verona, ipprietka f'Firenze matul l-Avvent u r-Randan tas-snin 1244-45, is-seba' sħab għenuh jorganizza s-Soċjetà ta' Marija, għaqda ta' lajċi, filwaqt li hu għen lill-aħwa biex jifformaw komunità reliġjuża, waħda li tinkludi kemm l-eremiti fuq il-muntanja Senario kif ukoll il-grupp ta' appostolat f'Cafaggio.

Huma sejħu lilhom infushom "Servi ta' Marija" għax kien hemm kappella tal-Madonna fiż-żewġ postijiet.

Dawn is-serviti adottaw ir-regola ta' Santu Wistin u ħadu l-abitu iswed b'devozzjoni lejn id-Duluri tal-Madonna.

Is-seba' fundaturi kienu dawn:

Bonfiglio (gwida tal-grupp lajk u wara prijur tal-komunità ġdida);

Bonagiunta, (prijur bejn l-1256 u l-1257);

Manetto (li waqqaf l-ewwel fundazzjonijiet fi Franza);

Amadio (ir-ruħ tal-grupp);

Sostegno u Uguccione (ħbieb magħhom); u

Alessju (ziju ta' Santa Ġuljana).

Ruma kienet għarfet il-kontribut tagħhom iżda kellhom jgħaddu mas-sittin sena, jiġifieri fis-sena 1304 li s-Santa Sede tathom l-għarfien uffiċjali.

Dawn is-Seba' Fundaturi tas-Servi ta' Marija ġew ikkanonizzati flimkien fl-1888, mill-Papa Ljun XIII.

Jinsabu kollha midfunin flimkien f'Monte Senario, fuq l-altar li sar mill-Kardinal Alessio Enrico Maria Lepicier, tal-istess ordni, li kien żar Malta u Għawdex u nkuruna lill-Madonna ta' Pinu bħala legat tal-Papa fl-1935.

Is-Serviti ta' Marija għamlu 'l fuq minn mitt sena fil-paroċċa ta' Stella Maris, Sliema.

Ħsieb

Dawn is-seba' Servi ta' Marija ddedikaw ruħhom għat-talb, penitenzi u għemejjel ta' ħniena.

Ftit snin wara li waqqfu l-ordni, il-persuni li ngħaqdu magħha kienu jgħoddu 10,000.

Dan kien attribut għall-ħidma li wettqu u ż-żelu li wrew.

Il-mexxej tagħhom kien Buonfiglio Monaldo li kien l-akbar wieħed fiż-żmien.

Il-kappillan tal-Laudesi, Giacomo Poggibonsi, bniedem ta' qdusija, kien id-direttur spiritwali tagħhom.

Imma kif beda kollox?

Kollox beda f'nhar l-Assunta, meta waqt li kienu miġburin jitolbu flimkien kellhom dehra tal-Madonna u qatgħuha li jirrinunzjaw għad-dinja u jinxteħtu taħt il-protezzjoni tagħha.

Tlieta minnhom kienu ċelebi, tnejn romol u t-tnejn l-oħra miżżewġin.

Ir-romol u l-miżżewġin riedu jaraw kif se jirranġaw mal-familji li kienu jiddependu minnhom.

Minn hawn u minn hemm instab mezz kif id-dipendenti tagħhom jkunu sostnuti fil-bżonnijiet materjali tal-ħajja u bil-kunsens ta' qrabathom setgħu jingħataw għas-sejħa l-ġdida li kienet ġiethom.

L-isqof għenhom ħafna u tlieta u għoxrin jum wara li kienu ġew imsejħin daħlu fid-dar imsejħa

La Carmarzia

barra minn Firenze.

Din is-sejħa għal ħajja ta' kontemplazzjoni u ċaħda b'kuntrast mal-ħajja libertina ta' Firenze u l-madwar, ġibdet l-ammirazzjoni tal-poplu.

Ta' kuljum in-nies kienet tmur f'

La Carmarzia

biex tkellem lil dawn l-irġiel twajba.

Għalhekk huma qatgħuha li jitbiegħdu mill-belt u jmorru fuq Monte Senario, ħdax-il mil 'il barra minn Firenze, fejn bnew knisja sempliċi u eremitaġġ u bdew jgħixu ħajja ta' awsterità.

Nhar it-13 t'April, 1240, kellhom dehra tal-Verġni Mbierka li ridithom jilbsu l-abitu iswed b'għelm tad-Duluri tagħha f'riġlejn is-Salib ta' binha.

Talbithom ukoll jintrabtu bir-Regola ta' Santu Wistin u li jissejħu s-'Serviti ta' Marija.'

Fuq ix-xewqa tal-isqof, kollha barra Fratell Alexis, aktar tard irċevew l-Ordni Sagri .

L-Ordni ħadet il-bixra aktar ta' Ordni Mendikanti u hija l-ħames waħda ta' din ix-xorta fil-Knisja.

Tul ħajjithom, is-Serviti tal-bidu raw l-Ordni tiftaħ Djar f'diversi pajjiżi barranin.

F'ħamsin sena l-għadd tal-imseħbin laħaq l-10,000 u sal-bidu tas-seklu 14 kellhom 'il fuq minn 100 monasteru b'missjonijiet ukoll fi Kreta u l-Indja.

Aktar tard twaqqfet ukoll is-Sekond Ordni ta' sorijiet klawstrali u Terz Ordni b'ħidma ta' karità u edukazzjoni imwaqqfa minn Santa Ġuljana Falconieri.

L-aħħar wieħed li miet, u l-iktar wieħed li għex fosthom kien il-Fratell Alessju Falconieri, meta kellu 110 snin, fis-17 ta' Frar, 1310.

Il-fdalijiet tagħhom jinsabu meqjumin f'qabar wieħed fil-knisja tal-monasteru f'Monte Senario.

Min jaf li kieku inti, bħal dawn is-seba' żgħażagħ issib ħin matul il-jum biex tinġabar f'post għall-kwiet biex tingħaqad f'aktar intimità ma' Alla fit-talb?

Min jaf li kieku t-talb u l-penitenza tagħmilhom l-iskop tal-ħajja tiegħek hi ta' liema stat hi?

Min jaf li kieku inti wkoll tkabbar id-devozzjoni tiegħek lejn il-Verġni Mbierka Marija u lejn is-seba' duluri tagħha li kienet waħda mid-devozzjonijiet ta' dawn l-aħwa qaddisa?

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

Talba

Agħtina, Mulej, it-tjieba tar-ruħ tal-aħwa qaddisa li llum qegħdin infakkru, li kellhom devozzjoni tal-għaġeb lejn l-Omm qaddisa ta' Alla, u ħabirku biex iressqu lejk il-poplu tiegħek.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Nota: It-Tagħrif dwar dawn il-qaddisin tal-lum huwa meħud mill-fuljett

Signum Fidei

Il-maġġoranza tal-Ħsieb huwa kitba ta' Joe Fenech li dehret fl-Leħen is-Sewwa.

__ATA.cmd.push(function() { __ATA.initDynamicSlot({ id: 'atatags-26942-5ed64edfce1e8', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


20 ta' Frar: San Franġisku u Santa Ġjaċinta Marto

Verżjoni Vidjo:

San Franġisku u Santa Ġjaċinta Marto

"U deher sinjal kbir fis-sema: Mara, liebsa x-xemx." –

Apokalissi 12:1

SAN FRANĠISKU (1908-1919)

u

SANTA ĠJAĊINTA MARTO (1910-1920)

Tagħrif:

Franġisku u Ġjaċinta Marto kienu żewġ aħwa rgħajja li l-Madonna dehritilhom diversi drabi f'Fatima u tathom messaġġ ta' penitenza u talb għall-konverżjoni tal-midinbin.

Iż-żewġ aħwa twieldu f'Aljustrel, fil-Portugal, Franġisku fil-11 ta' Ġunju 1908 u Ġjaċinta fil-11 ta' Marzu 1910.

Huma raw l-ewwel darba lill-Madonna fit-13 ta' Mejju 1917, meta huma kienu qed jirgħu in-nagħaġ ma' kuġinthom Lucia dos Santos.

Il-Verġni Marija b'kollox dehritilhom sitt darbiet, bl-aħħar dehra sseħħ fit-13 ta' Ottubru, 1917.

Il-Madonna qalet lil Franġisku u 'l oħtu Ġjaċinta li hi ma kinitx se ddum ma tibgħat għalihom biex ikunu magħha l-ġenna, waqt li Luċija kellha tibqa' ħajja, titgħallem taqra u tikteb għax riditha xxerred mad-dinja d-devozzjoni lejn il-qalb immakulata tagħha.

F'waħda mid-dehriet il-Madonna wriet lit-tfal dehra tal-infern fejn imorru mitlufin għal dejjem il-midinbin li jmutu bla ma jikkonvertu.

Hi talbet lit-tfal jagħmlu talb u sagrifiċċji għall-midinbin.

Franġisku, u speċjalment Ġjaċinta, ħadu dan il-messaġġ bl-ikbar serjetà u impenn, u għamlu sagrifiċċji mhux żgħar għall-konverżjoni tal-midinbin.

Meta wieħed jikkonsidra l-età żgħira tagħhom ikollok tgħid li bilfors kellhom qawwa speċjali biex jaslu li jbatu tant u b'rassenjazzjoni perfetta t-tbatijiet kbar li ġarrbu.

Franġisku miet fl-4 ta' April 1919 fid-dar tal-familja; għex b'kollox 10 snin u xahrejn.

Ġjaċinta mietet f'Lisbona, fl-20 ta' Frar 1920, xahar qabel għalqet l-10 snin.

Il-proċess tal-beatifikazzjoni ta' Franġisku u Ġjaċinta Marto nbeda fl-1952.

Ġew iddikjarati beati flimkien waqt żjara tal-Papa Ġwanni Pawlu II f'Fatima fit-13 ta' Mejju, 2000.

Il-Papa Franġisku ddikjarhom qaddisin f'Fatima, il-Portugal, fit-13 ta' Mejju, 2017 (fl-ewwel ċentinarju mid-dehriet tal-Madonna ġewwa Fatima).

Huma l-iżgħar fost il-qaddisin mhux martri, u huma eżempju ħaj ta' mħabba u tbatija għall-Insara kollha.

Ħsieb

Mill-omelija tal-Kanonizzazzjoni tal-Beati Franġisku u Ġjaċinta Marto tal-Papa Franġisku:

"Sinjura wisq sabiħa,"

ikkummentaw bejniethom it-tfal li kellhom id-dehra ta' Fatima, fi triqthom lura d-dar, f'dak il-jum imbierek tat-13 ta' Mejju ta' mitt sena ilu.

U filgħaxija, Ġjaċinta ma rnexxilhiex tissaporti aktar u tarrfet bis-sigriet lil ommha:

"Illum rajt lill-Madonna."

Huma kienu raw lil Ommna tas-Sema.

Fuq l-istess post li straħu għajnejhom, waqfu l-għajnejn ta' ħafna, imma... dawn ma rawhiex.

L-Omm Verġni ma ġietx hawn biex aħna narawha: għal dan sa jkollna l-eternità kollha, jekk immorru l-Ġenna.

Inġbarna hawn biex irroddu ħajr tal-għadd bla qies ta' barkiet li qlajna mis-Sema matul dawn il-mitt sena, li għaddew minn taħt il-mant tad-Dawl li l-Madonna, ibda minn dan il-Portugall għani bit-tama, xerrdet mal-erbat irjieħ tad-dinja.

Bħala eżempji, għandna quddiem għajnejna lil San Franġisku u Ġjaċinta, li l-Verġni Marija daħħlet fil-baħar bla tarf tad-Dawl ta' Alla billi wasslithom biex jadurawh.

Minn hawn ġiet il-qawwa tagħhom li jegħlbu l-kuntrarju u t-tbatijiet.

Il-preżenza divina saret kostanti fil-ħajja tagħhom, kif jidher ċar fit-talba insistenti għall-midinbin u fix-xewqa kontinwa li jibqgħu quddiem

"Ġesù Moħbi"

fit-Tabernaklu.

Ma stajtx ma niġix hawn biex inqim lill-Omm Verġni u nafdalha lil uliedha.

Taħt il-mant tagħha ma jintilfux; minn dirgħajha jiġu t-tama u l-paċi li tant għandhom bżonn u li jien nitlob għal ħuti kollha fil-Magħmudija u fl-umanità, b'mod partikulari għall-morda u l-persuni b'diżabbiltà, il-ħabsin u l-qiegħda, il-foqra u l-imwarrbin."

San Ġwanni Pawlu II kien għażel bħala motto tal-Papat tiegħu il-kliem

"Totus Tuus," kollni kemm jien tiegħek

Dan il-kliem kien indirizzat lejn Marija Santissima.

Dan kien il-Papa li nħeles mill-mewt vjolenti sewwasew skont il-messaġġ tal-Madonna ta' Fatima.

Bla dubju ta' xejn, il-beatifikazzjoni u issa anke l-kanonizzazzjoni ta' Franġisku u Ġjaċinta Marto huma sinjali ta' Knisja li tagħraf kemm Alla għadu jibgħat qaddisin fid-dinja minkejja kollox, minkejja l-ħafna ħażin li hawn fil-globu.

Tajjeb ngħidu li l-viżjunarji ta' Fatima huma l-iżgħar persuni li kienu kkanonizzati li m'humiex martri.

Is-sejħa għall-qdusija hija sejħa għal kulħadd, hu ta' liema età hu, ta' liema pajjiż hu, għax il-Mulej miet għal kulħadd.

Int li qed taqra, int ukoll imsejjaħ/imsejħa biex issir qaddis/a u b'hekk tagħmel ħafna ġid, ġid għalik innifsek u għall-oħrajn.

Qed tirsisti biex titqaddes?

Talba

O San Franġisku u Santa Ġjaċinta Marto, tfal għaqlin, u issa qaddisin ċkejknin, itolbu għalina midinbin, biex ma nispiċċawx fl-infern mal-ħatjin imma niksbu l-glorja tas-sema mal-henjin.

Ammen.

English Version:

Alternative Reading:

Wikipedia:

Għal aktar dwar il-Verġni Marija u d-Devozzjoni vera lejha, żur is-sit bil-Malti ddedikat għaliha billi tagħfas din il-link:

'The Miracle of Our Lady of Fatima full movie on Gloria TV:

'The 13th Day' full movie (the Story of the Apparitions of Fatima) on Gloria TV:

Nota: It-Tagħrif dwar dawn il-qaddisin tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64edfd061c', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


1 ta' Diċembru: Beatu Charles de Foucauld

Verżjoni Vidjo:

Beatu Charles de Foucauld

"Meta skoprejt u bdejt nemmen li hemm Alla, fhimt li ma stajt nagħmel xejn aktar ħlief ngħix biss għalih." –

Beatu Charles de Foucauld

BEATU CHARLES DE FOUCAULD

1858 – 1916

Tagħrif:

Charles de Foucauld twieled fi Strasburgu, fi Franza, u safa ltim meta kellu 6 snin.

Nannuh min-naħa ta' ommu, li kien raġel għani, rabba' lilu u lil oħtu 3 snin iżgħar minnu.

Għadda żgħożitu fix-xalar.

Wara li ngaġġa suldat, kellhom ikeċċuh minħabba imġibtu.

Imma mbagħad reġa' qabad il-karriera militari u fl-1883, mar fi spedizzjoni fid-deżert tal-Marokk u kiteb deskrizzjoni tajba ħafna ta' dan il-pajjiż li rebbħitu midalja tad-deheb mis-Soċjetà Ġeografika Franċiża.

Huwa kkonverta għall-ħajja reliġjuża fl-1886 meta kellu 28 sena wara li kien mar għall-parir għand is-saċerdot Henri de Huvelin li mbagħad baqa' jgħinu fid-direzzjoni spiritwali.

Sentejn wara Charles mar pellegrinaġġ għall-Art Imqaddsa.

Wara esperjenza bħala Trappista fis-Sirja u bħala eremit f'Nazaret, huwa kien ordnat saċerdot fl-1901 meta kellu 43 sena.

Għex fil-faqar, fil-kontemplazzjoni u fl-umiltà, jagħti xhieda ta' mħabba, fraternità fost l-Insara, il-Lhud u l-Musulmani.

Huwa kien jaf tajjeb l-Għarbi u l-Lhudi.

Biex jimita l-ħajja moħbija ta' Ġesù f'Nazaret, de Foucauld mar jgħix f'Tamanrasset, fil-qalba tad-deżert tas-Saħara.

Kiteb diversi kotba fuq it-Twareg, membri tal-poplu Berberu tas-Saħara tal-punent u ċentrali, fosthom ktieb tal-grammatika u dizzjunarju Franċiż-Twareg.

Huwa kellu ħsieb iwaqqaf il-Fraternità tal-Qalb Imqaddsa.

Magħrufin bħala l-Aħwa ż-Żgħar ta' Ġesù, bl-iskop li jevanġelizzaw it-Twareg.

Din il-ħolma tiegħu saret realtà wara mewtu permezz ta' Dun Réné Voillaume u ta' Sr. Magdeleine Hutin.

Charles de Foucauld kien maqtul b'tir fl-1 ta' Diċembru, 1916 waqt l-irvellijiet fost il-Berberi ta' Hoggar.

Kien iddikjarat beatu fit-13 ta' Novembru, 2005.

Ħsieb

Dan hu kliem meħud minn omelija tal-Isqof Pawlu Cremona O.P. dwar il-Beatu Charles de Foucauld (19 ta' Lulju, 2013):

"Meta l-Mulej ġie fuq din l-art, seta' ġie bil-kburija biex juri d-divinità tiegħu.

Dan kien ikun f'konformità ma' dak li l-bnedmin jaħsbu dwar id-Divinità: il-kobor tagħha, l-infinità tagħha.

Minflok, Sidna Ġesù Kristu għażel ix-xejn, il-faqar, l-umiltà biex jiġi fostna.

Ried li aħna nersqu lejh b'mod spiritwali: billi fix-xejn u fl-umiltà, permezz tat-tagħlim u s-sinjali tiegħu, aħna naraw id-Divinità tiegħu.

Dan li aħna nsibu fil-Vanġelu ta' Luqa 14:8-14: li l-mixja lejn Alla ġiet murija lilna minn Sidna Ġesù Kristu.

Il-mixja lejn Alla trid tgħaddi mill-umiltà: huwa Alla li mbagħad jintervjeni biex jagħtina post fil-ħajja eterna.

Barra minn hekk, l-imħabba pura, billi ma tistenna xejn mill-oħrajn, hija kontinwazzjoni ta' din it-tfittxija għal Alla: l-imħabba lejn l-oħrajn għandha takkompanja t-tfittxija għall-imħabba t'Alla.

L-imħabba tal-Beatu Charles lejn l-oħrajn tirrifletti din l-imħabba.

Fir-Regola tal-"Little Brothers" insibu:

'L-appostolat tiegħi għandu jkun l-appostolat tat-tjieba.

Kieku xi ħadd kellu jistaqsi għaliex jien manswet u twajjeb, jiena għandi ngħid: il-għaliex jien l-qaddej ta' xi ħadd li huwa aħjar minni.'

Il-Beatu Charles kien iħares lejn il-bnedmin kollha fid-dawl tal-fidi tiegħu.

Dawn il-versi mill-Ktieb tal-Għerf, ċertament ispirawh tul ħajtu kollha:

'Iżda int tħenn għal kulħadd, għax tista' kollox; int tagħlaq għajnejk għal dnubiet il-bnedmin biex huma jindmu...

Int, o Sid, li tħobb kull ma jgħix, lil kulħadd tagħder, għax kollox huwa tiegħek, Mulej li tħobb il-ħajja'

(ara Għerf 11:23-12,2).

F'dawn il-versi nistgħu nifhmu aħjar il-mod kif il-Beatu Charles kien iħares lejn bnedmin oħra, kemm jekk kienu ta' razza oħra bħat-Touareg, jew ta' reliġjon oħra bħall-Musulmani.

Irridu niftakru li l-ewwel pass tiegħu lejn il-konverżjoni wasal meta ra Musulmani devoti jitolbu.

Fil-perjodu tal-ħajja li l-Beatu Charles de Foucauld għadda f'Nazaret, kien tfittxija ta' din il-kwalità ta' spiritwalità:

'Il-Mulej tani l-ħila biex insib dak li kont qed infittex: l-imitazzjoni ta' dik li kienet il-ħajja tal-Mulej Ġesù, fl-istess Nazaret...'

'Nixtieq ħafna li fl-aħħar mill-aħħar nibda ngħix dik il-ħajja li skoprejt meta kont nimxi f'Nazaret, f'dawk il-mogħdijiet li mxew fuqhom ir-riġlejn tal-Mulej, li kien mastrudaxxa jgħix moħbi u emarġinat.'

Wara sebgħa snin ta' spiritwalità li għex mal-Patrijiet Trappisti, mar l-Art Imqaddsa, biex ifittex li jkun tassew segwaċi ta' Ġesù.

Nistgħu ngħidu li l-ħajja tiegħu wara l-konverżjoni tiegħu kienet maqsuma fi tliet stadji.

L-ewwelnett mar għand il-Patrijiet Trappisti fejn skopra l-ispiritwalità, li tkun viċin t'Alla.

Imbagħad mar l-Art Imqaddsa fejn dam għal erba' snin sas-sena 1900: hawn b'mod speċjali skopra il-mixja ta' Kristu fuq l-art, biex jimitah.

Wara li sar saċerdot fl-1901 mar jgħix ta' eremit, imma fi fraternità, billi fetaħ id-dar tiegħu għal kulħadd.

Hawn seta' jgħix il-kliem tal-Vanġelu li fil-bidu biddillu ħajtu.

Waqt li kien fl-Alġerija, ftit xhur qabel ma miet huwa kiteb:

'Jien nemmen li m'hemmx kelma fil-Vanġelu li ħalliet impressjoni iktar profonda fija u bidlitli ħajti minn din: "kull ma tagħmlu mal-iżgħar minn dawn, tagħmluh lili.'

Reġa' kiteb:

'Nixtieq li l-bnedmin kollha li jgħixu hawn, jaraw fija lil ħuhom, ħuhom universali.

Diġà bdew isejħu din id-dar 'Aħwiġa' jew 'Fraternità' u dan l-isem jagħtini ferħ kbir.'

Hawn se nagħmlu riflessjoni fuq iż-żmien li l-Beatu Charles għadda f'Nazaret.

Imma x'kien Nazaret għal Sidna Ġesù Kristu?

Kien post fejn seta' jgħix maqtugħ min-nies, f'ħajja moħbija, imma post ukoll fejn tkompliet l-Inkarnazzjoni.

Għex għal tletin sena fost niesu, u sar jafhom sewwa.

Il-Beatu de Foucauld kien jaf li l-uniku mod kif seta' jiddjaloga ma' bnedmin oħra, kien billi jkun jafhom, jitgħallem il-kultura tagħhom, il-lingwa tagħhom.

Għalhekk għex magħhom, speċjalment mat-Touareg.

Tgħallem il-lingwa tagħhom u saħansitra ħareġ dizzjunarju tal-lingwa tagħhom.

Nazaret kien il-post fejn tkompliet il-konverżjoni tiegħu; din bdiet permezz tar-reliġjożità tal-Musulmani għax l-ewwel kien mar il-Marokk.

Nazaret kien il-post fejn iltaqa' ma' Ġesù Kristu, fit-tagħlim tiegħu, fil-Vanġeli, fil-ħajja tiegħu.

Għalhekk mar Nazaret biex ikun viċin il-post fejn il-Mulej fl-umanità tiegħu, kompla jikber fil-grazzja, mdawwar bil-familja tiegħu.

Għall-Beatu Charles il-'familja' f'Nazaret kienu l-Klarissi li kienu jipprovdulu l-bżonnijiet tiegħu.

Imma, f'Nazaret huwa għex il-kliem ta' Sidna Ġesù Kristu li huwa ġie mhux biex ikun moqdi imma biex jaqdi, u dak li jixtieq ikun l-ikbar għandu jiġi l-aħħar.

Huwa qala' l-għajxien tiegħu billi ħadem ta' qaddej għall-Klarissi:

'li dejjem nixtieq li nkun tal-aħħar, fl-inqas post biex inkun ċkejken bħalma kien l-Imgħallem tiegħi.'

Il-Mulej stenna f'Nazaret sakemm huwa joħroġ ixandar il-Kelma.

Għall-Beatu Charles, Nazaret kien il-post fejn skopra l-vokazzjoni vera tiegħu: li jifforma fraternitajiet.

Huwa għaraf li ż-żmien li għadda mat-Trappisti, iż-żmien li għadda bħala eremit, kienu biss tħejjija għall-missjoni aħħarija li l-Mulej riedu jwettaq ħalli jifforma fraternitajiet tal-"Little Brothers u l-Little Sisters" fil-Knisja kollha.

U hemmhekk skopra l-missjoni għas-saċerdozju.

Ma kienx don personali li kien qiegħed ifittex, imma don għall-fraternità biex l-Ewkaristija Mqaddsa tkun dejjem preżenti fil-fraternità.

Kien ordnat saċerdot fil-1901.

Immedjatament mar l-Alġerija u fetaħ l-ewwel fraternità.

Imbagħad fl-1904 mar għand it-Touareg fejn għex sal-aħħar ta' ħajtu.

Jiena naħseb li l-Beatu Charles de Foucauld ħalla dan il-wirt għall-posterità: Huwa qal li wieħed jista' jgħix Nazaret kullimkien.

Lill-fraternita' tal-"Little Brothers u Little Sisters" huwa kiteb fir-"Rule of Life" tiegħu:

'Nazaret għandha titniżżel u għandha tkun preżenti fl-imħabba.'

Huwa ttrasforma r-reliġjon fl-Imħabba.

'Wieħed jista' jgħix Nazaret kullimkien.'

'L-imħabba tikkonsisti mhux filli nħossu li aħna nħobbu imma illi nixtiequ li nħobbu.'

Hu wriena li l-qalb f'kull intrapriża hija l-Ewkaristija u l-Adorazzjoni.

Huwa ġie maqtul waqt li kien mat-Touareg.

Huwa wriena l-urġenza li wieħed jagħmel il-ġid.

Xi żmien qabel ma miet, huwa kiteb:

'Ma nistax ngħid li nixtieq il-mewt.

Fil-passat kont nixtieqha imma issa nara li hemm tant ġid li jrid isir, tant erwieħ mingħajr ragħaj, li iktar minn kull ħaġa oħra, nixtieq nagħmel xi ftit ġid.'

'Jenħtieġ li naqraw u nerġgħu naqraw mingħajr tlaqliq il-Kelma t'Alla, biex inżommu f'moħħna il-kliem u l-ħsibijiet ta' Ġesù biex nibdew naħsbu, nitkellmu b'mod li nimitaw lil Ġesù.'

Talba

Missier, f'idejk nintelaq jiena.

Agħmel minni dak li jogħġbok.

Niżżikħajr għal dak kollu li tagħmel bija: Jien lest għal kollox, nilqa' kollox.

Agħmel biss li r-rieda tiegħek isseħħ fija, u fil-ħlejjaq kollha tiegħek.

Ma nixtieq xejn aktar Mulej.

F'idejk jien nitlaq ruħi; nagħtihielek bl-imħabba kollha ta' qalbi, għax jien inħobbok, Mulej, u għalhekk inħoss il-ħtieġa li nagħti lili nnifsi lilek, li nintelaq f'idejk għal kollox u b'kunfidenza bla tarf, għax int Missieri.

Ammen.

(Talba tal-Beatu Charles de Foucauld)

English Version:

Vatican Biography:

Wikipedia:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64edfd05d4', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


16 ta' Frar: Beatu Ġużeppi Allamano

Verżjoni Vidjo:

Beatu Ġużeppi Allamano

"Qatt ma jkollna tama biżżejjed fil-Providenza ta' Alla.

Hu li jagħti l-ikel lill-għasafar tas-sema, ċertament li lilna ser jagħtina b'abbundanza akbar." –

Beatu Ġużeppi Allamano

BEATU ĠUŻEPPI ALLAMANO

Saċerdot

1851 – 1926

Tagħrif:

Dan il-beatu hu l-fundatur tal-missjunarji tal-Consolata.

Hu twieled f'Castelnuovo d'Asti fil-21 ta' Jannar 1851, ir-raba' minn ħames ulied.

Ommu kienet oħt San Ġużeppi Cafasso (festa: it-23 ta' Ġunju).

Missieru miet meta hu kellu tliet snin.

Studja fl-oratorju ta' San Ġwann Bosco f'Valdocco, u dan il-qaddis kien wieħed mid-diretturi spiritwali tiegħu.

Hu daħal is-seminarju djoċesan ta' Turin f'Jannar 1866 u kien ordnat saċerdot ta' 22 sena, fl-20 ta' Settembru, 1873.

Seba' snin wara (fit-2 ta' Ottubru, 1880) kien maħtur rettur tas-santwarju tal-Madonna Consolata f'Turin, li ġabu ħafna 'l quddiem u għamlu għajn ta' tiġdid spiritwali għad-djoċesi kollha.

Hu kien ukoll jgħallem it-Teoloġija fis-seminarju.

Fl-1889, insibuh Ruma fejn mar jassisti għall-beatifikazzjoni ta' zijuh Don Cafasso.

Waqt li kien hemm, iltaqa' ma' missjunarju Taljan jaħdem fiċ-Ċina, Padre Bonzano, li ħajjar lil Allamano jwaqqaf istitut missjunarju ġdid.

Dan seħħ fid-29 ta' Jannar, 1901 u li ssemma għal Consolata.

Fl-1902, l-istitut tal-Consolata bagħat l-ewwel żewġ missjunarji tiegħu lejn il-Kenja.

Tmien snin wara sar vigarju u wieħed miż-żewġ saċerdoti nħatar isqof.

Fuq il-parir tal-Papa San Piju X, Padre Ġużeppi Allamano fl-1910 waqqaf ukoll istitut ieħor tas-sorijiet tal-Consolata.

Malajr, il-membri taż-żewġ istituti żdiedu sewwa u nfetħu missjonijiet ġodda fl-Afrika tal-Lvant.

Don Allamano kien bniedem paċenzjuż u dejjem lest biex jgħin lil min jitolbu l-għajnuna.

Kien jinsisti ħafna mal-missjunarji tiegħu li, qabel kollox, kellhom ikunu ta' ħajja qaddisa biex ikunu jistgħu jqaddsu lil oħrajn.

Riedhom ukoll li jistudjaw l-użanzi u l-kultura tal-pajjiżi li jmorru jaħdmu fihom.

Ħabrek ħafna li jkollhom katekisti tajbin u vokazzjonijiet minn fost in-nies tal-pajjiż.

Huwa kien grat ħafna lejn il-benefatturi tal-istituti tiegħu, u speċjalment lejn il-ġenituri tal-missjunarji li mhux biss taw minn ġidhom imma lil uliedhom stess għall-missjoni.

Ħsieb

Matul ħajtu, il-Beatu Ġużeppi Allamano esperjenza l-ħniena u l-imħabba ta' Alla.

Hu dejjem ħeġġeġ lil ta' madwaru biex jitolbu b'kunfidenza kbira, mingħajr

"il-biża' li ma jiksbux dak li jkunu talbu għalih,"

għaliex il-Mulej

"jagħti dak li nitolbuh lil dawk li jafdawh."

Ġużeppi fehem kif Alla l-Missier jinteressah minn uliedu kollha, speċjalment dawk f'diffikultà.

Huwa jassigura li,

"Ħadd minn dawk li jafdaw Fih ma jisfaw imħawda,"

għaliex il-Mulej

"Jista', jaf kif u jrid jgħinna."

Ġużeppi esperjenza b'mod konkret ir-realtà tal-għajnuna ta' Alla.

Huwa jgħid li:

"Qatt ma jkollna tama biżżejjed fil-Providenza ta' Alla,"

għax

"Hu li jagħti l-ikel lill-għasafar tas-sema, ċertament li lilna ser jagħtina b'abbundanza akbar."

Ejjew għalhekk nirrikorru lejn Alla bl-għarfien li Huwa dejjem viċin tagħna, dejjem attent għall-ħtiġijiet tagħna.

Il-Beatu għaraf li Alla l-Missier dejjem fidil għall-Wegħdiet li jagħmel!

Għalhekk dejjem poġġa l-fiduċja tiegħu Fih u kien iħeġġeġ bil-kliem:

"Poġġu kollox f'idejn il-Mulej mingħajr ebda biża' għaliex Hu qatt ma jagħmel nofs l-affarijiet,"

u jiddiżappunta lil uliedu li jittamaw Fih.

Kien jgħid ukoll:

"Agħmlu spiss atti ta' kunfidenza fl-imħabba ta' Alla mingħajr qatt ma taqtgħu qalbkom."

Jew

"Jekk xi drabi jħallina nistennew, hu biex jgħaddina minn prova u jfakkarna kemm aħna foqra."

Matul ħajtu kollha, il-Beatu Ġużeppi Allamano għamel esperjenza tal-għana tat-tjubija tal-Mulej.

Hu, għalhekk, ħeġġeġ bil-kliem:

"Kemm jieħu gost bina l-Mulej meta nemmnu fit-tjubija tiegħu.

Hu jħobb jerfgħana qrib tiegħu, anke fl-affarijiet iż-żgħar u fl-avvenimenti ...

Huwa jifraħ meta nuru fiduċja Fih, ikun xi jkun il-kors li jsegwi tal-avvenimenti ta' ħajjitna."

Aħna qatt ma għandna niddubitaw mill-ġenerożità ta' Alla lejna.

Meta niftakru li Hu infinitament tajjeb, għandna nagħtuh lilna nfusna bla riservi u nafdawh b'fiduċja dejjem akbar, jiġri x'jiġri.

Kull meta l-Beatu Ġużeppi Allamano kellu bżonn xi ħaġa mingħand Alla, huwa dejjem wera tip ta' perseveranza soda.

Hu jgħallem li

"Sabiex niksbu favuri mingħand Alla, irridu nitolbuh b'ħafna fidi, bil-verità u bil-fiduċja li Hu se jwettaq il-mirakli."

U jkompli:

"Kuraġġ, ... u dejjem imxu 'l quddiem fil-Mulej!"

Anke fis-sitwazzjonijiet l-iktar diffiċli tal-ħajja tiegħu, il-Beatu Ġużeppi Allamano ttama kontra kull tama (Ara Rumani 4:18).

Huwa jgħid li

"għandna niftħu qlubna għal tama ħajja, għal tama aqwa, għax min jittama ftit fil-Mulej, ikunu qed jonqsu, għax Hu Tjubija bla qies."

Kemm nagħmlu sew, kieku kellna nimxu fuq il-pariri ta' dan il-beatu għaqli u għaref li sab fil-fiduċja tiegħu f'Alla, l-aqwa ġid, l-aqwa serħan tal-moħħ u tal-qalb.

U x'inhu l-aħjar li jkollok minn dawn it-tnejn?

Talba

O Alla u Missierna, il-Beatu Ġużeppi Allamano għoġbok f'kulma għamel, għax mexa fuq il-pass ta' Ibnek l-Għażiż.

Agħtina li bit-tagħlim u bl-interċessjoni tiegħu, aħna nagħmlu ħilitna kollha biex nafdawk, anki fl-affarijiet iż-żgħar, għax nafu li Inti tidderieġi kollox għall-ġid tagħna stess.

Ammen.

English Version:

Alternative Reading:

Wikipedia:

Blessed Joseph Allamano – February 16 (Italian Rap):

Nota: It-Tagħrif dwar dan il-qaddis tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee0d0770', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


29 ta' Novembru: Beatu Dionisju tan-Natività u Beatu Redent tas-Salib

Verżjoni Vidjo:

"Il-Mulej hu s-sultan tal-martri: ejjew nadurawh." –

Antifona tad-dħul mill-Komun tal-Martri fil-Liturġija tas-Sigħat

IL-BEATI DJONISJU TAN-NATIVITÀ U REDENT TAS-SALIB

Martri

† 1638

Tagħrif:

Il-Beatu Djonisju kien saċerdot u l-Beatu Redent kien ajk, it-tnejn Karmelitani Skalzi (Tereżjani) u sofrew il-martirju f'Sumatra.

Djonisju kellu 37 sena, kien għadu kif ġie ordnat saċerdot u kien ilu biss 4 snin Karmelitan.

Qabel huwa kien navigatur professjonali u jagħmel il-mapep.

Xi mapep tiegħu jinsabu ppreservati fil-Mużew Brittaniku.

Hu kien jismu Pierre Berthelot u twieled fin-Normandija, beda jaħdem fuq il-baħar u nqabad mill-pirati Olandiżi fl-ewwel vjaġġ tiegħu lejn l-Indji.

Wara li nħeles mill-ħabs f'Ġava huwa mar f'Malacca, innegozja xi ftit għal rasu u ħa l-kmand ta' vapur Portugiż.

Kien f'Goa meta ġie f'kuntatt mal-Karmelitani Tereżjani.

Il-Beatu Djonisju nħatar kappillan ta' spedizzjoni Portugiża f'Sumatra u l-Beatu Redent, li qabel serva bħala suldat fl-Indja qabel ma daħal ajk, ingħażel bħala assistent tiegħu.

Huma nqabdu priġunieri kważi mill-ewwel malli waslu u nqatlu għax ma ridux li jħaddnu l-Iżlam.

Ħsieb

L-Ordni Karmelitana ġiet imbierka matul l-istorja tagħha minn tant irġiel u nisa li kienu mimlija ħeġġa u entużjażmu għal Alla u għat-tixrid tal-Kelma Tiegħu kull fejn sabu ruħhom.

Xi wħud minn dawn ġew imtella' minn Omm il-Knisja għall-grad ta' Beati u Qaddisin.

Imma minn fejn jiġi dan iż-żelu għal Alla u x-xandir għall-Kelma tiegħu, tant li bla biża', ħadu l-martirju biex ikunu ta' xhieda għalih?

Kif nistgħu nimitaw lil dawn il-mudelli li l-Knisja tpoġġilna quddiemna billi tiċċelebra t-tifkira tagħhom?

Imnejn sabuh is-sabar biex jissaportu l-għawġ u l-persekuzzjonijiet?

U aħna?

Għandna sabar fit-tribulazzjonijiet tagħna tal-ħajja ta' kuljum jew ingergru u nniżlu l-gdiedem?

Dan li ġej huwa rapport ta' dan li qal il-Papa Franġisku f'Omelija tiegħu bl-isem 'Ferħ fis-sabar' (It-Tlieta, 7 ta' Mejju, 2013):

ll-Papa jipproponi l-ispirtu ta' sabar imwettaq mill-ewwel martri Nsara.

Dawn kienu ferħana għaliex batew xi ħaġa f'isem Ġesù.

Kienu trankwilli.

Kienu jkantaw, jitolbu u jbatu.

Huma, f'dak il-waqt, kienu f'dak l-istat ta' qalb tant Nisrani: l-istat tas-sabar.

Meta Ġesù jibda t-triq tal-Passjoni tiegħu, wara ċ-ċena, 'jidħol fis-sabar.'

Tidħol fis-sabar: din hija 't-triq li Ġesù jgħallem lilna l-insara.

Tidħol fis-sabar.'

Imma dan 'ma jfissirx li nkunu mdejqa.

Le, le, hija xi ħaġa oħra!

Dan ifisser tissaporti, iġġorr fuq spallejk il-piż tad-diffikultajiet, il-piż tal-kontradizzjonijiet, il-piż tat-tribulazzjonijiet.'

'Is-sabar nisrani mixhud mill-martri, huwa proċess ta' maturità Nisranija' – spjega l-Papa – 'għal għonq it-triq tas-sabar; li sabiex jitwettaq huwa meħtieġ iż-żmien.

Huwa bħall-inbid tajjeb' qal b'espressjoni effikaċi, li tistenna bis-sabar tistenna l-waqt li fih ikun propjament matur.'

Imbagħad reġa' ppropona l-eżempju tal-martri li 'kienu mimlija ferħ' li jmorru jagħtu xhieda ta' Ġesù.

Q

uddiem it-tribulazzjonijiet, m'għandniex inċedu għat-tentazzjoni tat-tgergir, għaliex 'Nisrani li jgerger kontinwament' jieqaf li jkun nisrani tajjeb u jsir 'is-sinjur jew is-sinjura gergirhielu.'

In-Nisrani tajjeb jiskopri, għall-kuntrarju, 'is-silenzju fis-sabar.

Dak is-silenzju ta' Ġesù' li waqt il-Passjoni esprima biss 'tnejn jew tliet kelmiet meħtieġa.'

Madankollu dan ma kienx silenzju mdejjaq, bħal ma ma kienx imdejjaq is-silenzju ta' Ġesù li ssaporta s-Salib: 'Huwa doloruż, bosta drabi iktar doloruż, imma mhux imdejjaq,' għaliex il-qalb tinsab fis-sliem.

Mela li ġġarrab bħal Ġesù, bil-qalb fil-paċi, jirrendina kuntenti."

Ejjew nitolbu lil Missier tagħna tas-Sema jkabbar fina l-istess sabar li kellu Ġesù , filwaqt li aħna nagħmlu ħilitna biex nipprattikaw din il-virtù filwaqt li miexja wara s-Salvatur tagħna bis-salib fuq spallejna.

Talba

O Alla ta' dejjem li tista' kollox, inti żżejjen il-ġisem qaddis tal-Knisja tiegħek bl-istqarrija tal-qaddisin martri; agħtina li l-martirju glorjuż li qegħdin infakkru llum ikun għalina ta' għajnuna qawwija, kif kabbar għal dejjem fis-sema lill-Beatu Dionisju tan-Natività u Beatu Redent tas-Salib.

Bi Kristu Sidna.

Ammen.

English Version:

Alternative Reading:

Wikipedia for Denis of the Nativity:

Wikipedia for Redemptus of the Cross:

Nota: It-Tagħrif dwar din il-qaddisa tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee0d2c65', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });


14 ta' Frar: San Ċirillu u San Metodju

Verżjoni Vidjo:

San Ċirillu u San Metodju

"Dawn huma żewġt aħwa li qdew il-Mulej bil-qdusija u l-ġustizzja tul ħajjithom kollha." –

Antifona mil-Liturġija tas-Sigħat tal-Festa ta' San Ċirillu u San Metodju.

SAN ĊIRILLU (827-868) U

SAN METODJU (826-840)

Appostli tas-Slavi u Patruni tal-Ewropa

Tagħrif:

Dawn iż-żewġ qaddisin, Appostli tas-Slavi u Patruni tal-Ewropa, huma l-uniċi żewġ qaddisin aħwa, minbarra l-appostli, li għandhom post għalihom fil-kalendarju universali Ruman.

Huma mhux biss għallmu lis-Slavi imma huma wkoll awturi tal-liturġija tagħhom.

Huma kienu Griegi mit-Tessalonika u kienu jafu jitkellmu bl-ilsien Slavoniku.

Dawn ġew mibgħuta mill-imperatur ta' Kostantinopli u mill-patrijarka Fozju fil-Moravja bħala missjunarji.

Ċirillu kien qassis b'fama ta' filosfu msemmi.

Metodju kien raħeb.

Qabel marru fil-Moravja huma sawru alfabett Slavoniku u ttraduċew il-Vanġeli.

Ix-xogħol tagħhom fil-Moravja mar 'il quddiem, in-nies riedu isqof u għalhekk marret delegazzjoni Ruma biex titlob dan.

Hemmhekk Ċirillu daħal raħeb f'monasteru Grieg u miet ħamsin jum wara.

Metodju ġie ordnat qassis u mibgħut bħala legat tal-Papa għas-Slavi kollha.

Wara ftit xhur huwa reġa' mar Ruma u ġie magħmul arċisqof ta' Sirmium (illum post fl-ex-Jugoslavja) b'ġurisdizzjoni fuq il-Pannonia u l-Moravja kollha u suġġett direttament lejn is-Santa Sede.

Billi d-Duka tal-Moravja kien jippreferi l-liturġija Latina, San Metodju ġie akkużat fil-falz, għamel żmien fl-eżilju u kien anke mitfugħ il-ħabs.

Il-Papa rnexxielu jeħilsu mill-ħabs u mill-akkużi foloz, u reġa' kkonferma d-dritt tal-liturġija bl-ilsien tal-post.

San Metodju għadda l-aħħar sittax-il sena bħala isqof jittraduċi l-bqija tal-Bibbja fl-ilsien Slavoniku u jsawwar kodiċi ta' liġijiet tal-Knisja.

Il-Papa Ġwanni Pawlu II iddikjara lil S. Ċirillu u S. Metodju bħala ko-patruni tal-Ewropa (flimkien ma' San Benedittu) bl-Ittra Appostolika "

Egregi Virtutis

" (31 ta' Diċembru, 1980).

Ħsieb

Qari mill-Ħajja ta' Kostantinu bit-titlu 'Kabbar il-Knisja tiegħek, u iġbor 'il kulħadd f'għaqda waħda':

"Kostantinu Ċirillu, wara li għadda minn ħafna taħbit, marad.

Kien ilu ħafna ġranet marid, meta ra 'l Alla f'dehra, u nfexx jgħanni u jgħid:

'Ferħet ruħi, u qalbi qabżet bil-ferħ, meta qaluli: Sejrin fid-dar tal-Mulej.'

Imbagħad libes l-ilbies imqaddes, u baqa' bih il-ġurnata kollha; u, kollu ferħan, qal:

'Mil-lum 'il quddiem m'iniex iżjed qaddej la tal-imperatur u lanqas ta' ħadd fid-dinja, imma ta' Alla waħdu li jista' kollox.

Jien ma kont xejn.

Ammen.'

L-għada tefa' fuqu l-libsa mqaddsa ta' raħeb, u żied glorja oħra ma' dik li kellu billi ried li jissejjaħ ukoll Ċirillu.

Dam ħamsin ġurnata b'dik il-libsa fuqu.

Meta qorob għalih iż-żmien li jidħol fil-mistrieħ tal-għamara ta' dejjem, refa' jdejh 'il fuq lejn Alla, u bid-dmugħ f'għajnejh talab u qal:

'Mulej, Alla tiegħi, int ħlaqt il-kori kollha tal-anġli u l-qawwiet spiritwali, frixt is-sema, qgħEdt l-art fis-sod, u mix-xejn tajt l-eżistenza lil dak kollu li jeżisti.

Inti dejjem tisma' lil dawk li jagħmlu r-rieda tiegħek u jqimuk u jħarsu l-preċetti tiegħek.

Isma' t-talba tiegħi, u żomm fidili l-merħla li fdajtli f'idejja, qaddej tiegħek li ma jinqalax u ma jistħoqqlux.

Eħlishom mill-ħażen u l-qerq tal-pagani li jżebilħuk, kabbar u kattar il-Knisja tiegħek, u iġbor 'il kulħadd fl-għaqda tagħha.

Agħmel li l-poplu tiegħek ikun għoli fil-ġieħ, żommhom qalb waħda fil-fidi vera u fl-istqarrija tajba tiegħek, u nissel f'qalbhom il-kelma tat-tagħlim tiegħek.

Huwa don tiegħek jekk inti lqajtna biex inxandru l-Evanġelju ta' Kristu tiegħek, inħeġġu lill-oħrajn għall-għemejjel it-tajba u nagħmlu dak li jogħġob lilek.

Dawk li tajtni, inroddhomlok lura għax huma tiegħek; mexxihom bil-leminija qawwija tiegħek, u żommhom taħt il-kenn ta' ġwenħajk, biex ilkoll ifaħħru u jagħtu glorja lil ismek, l-isem tal-Missier u ta' l-Iben u tal-Ispirtu s-Santu.

Ammen.'

Imbagħad ta bewsa qaddisa lil kulħadd u qal: '

Imbierek Alla, li ma ħalliniex inkunu priża tal-għedewwa tagħna li ma jidhrux, imma qatta' x-xibka tagħhom u ħelisna minnhom biex ma jeqirduniex.'

U hekk straħ fil-Mulej meta kellu tnejn u erbgħin sena.

Il-Papa ordna li l-Griegi ta' Ruma u r-Rumani kollha jinġabru madwar il-katavru tiegħu bix-xemgħat mixgħula f'idejhom għall-Uffiċċju, u ried ukoll li l-funeral isirlu xorta waħda kif isir lill-Papa stess: u hekk sar."

L-14 ta' Frar norbtuh ħafna drabi mal-festa ta' San Valentinu (Saċerdot u Martri. + c. 269).

Valentinu kien saċerdot Ruman li aktarx sofra l-martirju fil-persekuzzjoni kontra l-Insara, taħt Karlu l-Goti, għall-ħabta tas-sena 269.

Jinsab midfun fil-Via Flaminia, f'Ruma, u fuq il-qabar tiegħu nbniet bażilika fit-350.

Bħal-lum il-'maħbubin' jibagħtu l-kartolini msejħin "ta' San Valentinu" li m'għandhom xejn x'jaqsmu ma' dan il-qaddis ħlief li jissemmew għalih.

Din id-drawwa jingħad li bdiet minħabba t-twemmin popolari li l-għasafar jibdew isibu s-sieħba tagħhom f'dan il-jum.

Kristu hu l-veru Maħbub ta' kulħadd, li ħabbna mhux bil-paroli biss imma fis-sewwa u fil-verità billi miet għalina fuq is-salib biex isalvana.

Int qed tħobbU lura billi tgħix skont it-tagħlim tiegħu kif għamlu u għallmu San Ċirillu u San Metodju?

Hu li qal:

"Jekk xi ħadd iħobbni, iħares kelmti"

(Ġwanni 14:23)

Talba

O Alla, int dawwalt il-ġnus Slavi bil-ħidma qaddisa tal-aħwa San Ċirillu u San Metodju; dawwal lil qlubna bit-tagħlim tiegħek, u agħmel li lkoll inkunu poplu wieħed, magħqud fl-istqarrija tal-fidi vera.

Bi Kristu Sidna.

Ammen.

(Talba mil-Liturġija tas-Sigħat)

Liturġija tas-Sigħat:

Agħfas fuq

PDF

jew

WORD

biex tniżżel id-dokument.

English Version:

Alternative Reading:

Wikipedia:

Film on Cyril and Methodius: The Apostles of the Slavs (2013) with English subtitles:

Nota: It-Tagħrif dwar dawn il-qaddisin tal-lum huwa meħud mill-fuljett

Signum Fidei

__ATA.cmd.push(function() { __ATA.initDynamicSlot({ id: 'atatags-26942-5ed64ee0d37b8', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });